PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/049	Bratislava 18. júna 2008	

Protimonopolný úrad Slovenskej republiky, odbor koncentrácií v správnom konaní číslo 0011/OK/2008 začatom dňa 14. 02. 2007 na základe oznámenia koncentrácie prostredníctvom splnomocnenej spoločnosti Advokátska kancelária JUDr. Katarína Segečová, s. r. o. so sídlom Čajkovského 5, 811 04 Bratislava, IČO: 36 793 396, zastúpenej JUDr. Katarínou Segečovou, advokátkou, bytom Vavilovova 1, 851 01 Bratislava, vo veci koncentrácie podnikateľov PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 a HC Trade, a. s., Uránová 11, 821 02 Bratislava, IČO: 36 741 604,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí priamej kontroly podnikateľom PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 nad podnikom podnikateľa HC Trade, a. s., Uránová 11, 821 02 Bratislava, IČO: 36 741 604, ku ktorej došlo na základe Zmluvy o kúpe akcií, ktorú uzatvorili dňa 13. 02. 2008 Zoltán Varga, bytom Fedinova 2, 851 01 Bratislava, JUDr. Andrea Tarkuličová, bytom Záhrebská 3095/5, 811 05 Bratislava ako predávajúci a spoločnosť PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 ako kupujúci.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 578/2008 dňa 14. 02. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ PENTA INVESTMENTS LIMITED, Panagioti Symeou, 6, KANIKA CENTRE, BLOCK B, 5th floor, Flat/Office 504, P. C. 3105, Limassol, Cyprus, reg. č.: HE 158996 (ďalej len „PENTA“) prostredníctvom splnomocnenej spoločnosti Advokátska kancelária JUDr. Katarína Segečová, s. r. o. so sídlom Čajkovského 5, 811 04 Bratislava, IČO: 36 793 396, v mene ktorej koná JUDr. Katarína Segečová, advokátka, bytom Vavilova 1, 851 01 Bratislava (ďalej len „splnomocnená spoločnosť“), oznamuje nadobudnutie priamej kontroly nad podnikom podnikateľa HC Trade, a. s., Uránová 11, 821 02 Bratislava, IČO: 36 741 604 (ďalej len „HC Trade“), ku ktorej došlo na základe Zmluvy o kúpe akcií, ktorú uzatvorili dňa 13. 02. 2008 Zoltán Varga, bytom Fedinova 2, 851 01 Bratislava, JUDr. Andrea Tarkuličová, bytom Záhrebská 3095/5, 811 05 Bratislava ako predávajúci a spoločnosť PENTA ako kupujúci (ďalej len „Zmluva o kúpe akcií“).

Dňa 14. 02. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci koncentrácie, ktorému bolo pridelené číslo 0011/OK/2008, o čom úrad informoval oznamovateľa koncentrácie listom číslo 775/PMÚ SR/2008 zo dňa 26. 02. 2008.

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad listami zaevidovanými pod číslami 775/PMÚ SR/2008 zo dňa 26. 02. 2008, 1244/PMÚ SR/2008 zo dňa 01. 04. 2008 1743/PMÚ SR/2008 zo dňa 30. 04. 2008 vyzval oznamovateľa koncentrácie na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť.

Oznamovateľ koncentrácie doplnil posledné chýbajúce informácie a podklady podľa § 10 ods. 12 zákona a Vyhlášky listom zaevidovaným úradom pod číslom 1907/2008 dňa 15. 05. 2008. Doručením tohto listu sa oznámenie predmetnej koncentrácie stalo úplným a dňa 16. 05. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom číslo 1933/PMÚ SR/2008 zo dňa 16. 05. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 05. 03. 2008.

Z podkladov a informácií, ktoré boli úradu predložené v predmetnom správnom konaní účastníkom konania, ako aj z podkladov a informácií získaných z uskutočnených prieskumov a tiež z podkladov a informácií získaných z predchádzajúcej činnosti úradu (rozhodnutie číslo 2007/FK/3/1/001 zo dňa 05. 01. 2007, rozhodnutie číslo 2007/FH/3/1/005 zo dňa 19. 01. 2007, rozhodnutie číslo 2007/FK/3/1/008 zo dňa 12. 02. 2007, rozhodnutie číslo 2007/FH/3/1/009 zo dňa 13. 02. 2007, rozhodnutie číslo 2007/FH/3/1/018 zo dňa 29. 03. 2007) vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	PENTA

PENTA je spoločnosť založená v súlade s právnym poriadkom Cyperskej republiky zaregistrovaná pod číslom HE 158996. PENTA je jednou zo spoločností patriacich do ekonomickej skupiny podnikateľa Penta Holding Limited, ktorý je spoločnosťou holdingového typu (ďalej len „skupina PENTA“). Spoločnosti zo skupiny PENTA sa podľa oznámenia koncentrácie zaoberajú investovaním do kapitálu súkromných podnikov, pričom sa zameriavajú predovšetkým na reštrukturalizačné projekty v oblasti Strednej a Východnej Európy. Štruktúra skupiny ako aj zoznam spoločností patriacich do skupina PENTA boli označené za predmet obchodného tajomstva a sú súčasťou spisového materiálu.

Spoločnosti zo skupiny PENTA vlastnia v Slovenskej republike viacero podnikov pôsobiacich v rozličných odvetviach, pričom zoznam aktivít, ktoré vykonávajú spoločnosti zo skupiny PENTA na území Slovenskej republiky je súčasťou spisového materiálu. 

Jednou zo spoločností, ktoré na území Slovenskej republiky kontroluje spoločnosť PENTA je aj spoločnosť PM Zbrojníky, a. s., Skuteckého 23, 974 01 Banská Bystrica, IČO: 34 149 244 (ďalej len „PM Zbrojníky“). Spoločnosť PENTA nadobudla spoločnosť PM Zbrojníky koncentráciou, ktorú úrad schválil rozhodnutím číslo 2007/FK/3/1/008 zo dňa 12. 02. 2007. Z oznámenia koncentrácie vyplýva, že spoločnosť PM Zbrojníky vlastní bitúnok na porážku jatočných ošípaných a jatočného hovädzieho dobytka, zaoberá sa spracovaním a predajom bravčového mäsa, hovädzieho mäsa, mäsových výrobkov a mäsových konzerv a prevádzkuje sieť maloobchodných predajní, ktoré sa zameriavajú na predaj bravčového mäsa, hovädzieho mäsa, mäsových výrobkov a mäsových konzerv.

Z vyššie uvedených skutočností vyplýva, že spoločnosť PENTA je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

Tak ako je uvedené vyššie, podnikateľ PENTA je v predmetnom správnom konaní zastúpený splnomocnenou spoločnosťou. Dňa 17. 04. 2008 bol na úrad doručený list zaevidovaný pod číslom 1546/2008, v ktorom splnomocnená spoločnosť podnikateľa PENTA splnomocnila Mgr. Jána Máleka, advokáta, so sídlom Púpavová 7, 841 04 Bratislava 4 (ďalej len „splnomocnený zástupca“) na zastupovanie podnikateľa PENTA v predmetnom správnom konaní. 

1.2	HC Trade

HC Trade je akciová spoločnosť zapísaná v obchodnom registri Okresného súdu Prešov, oddiel: Sa, vložka č.: 10341/P. Predmetom činnosti spoločnosti HC Trade je podľa oznámenia koncentrácie kúpa tovaru za účelom jeho predaja iným prevádzkovateľom živnosti (veľkoobchod) v rozsahu voľných živností, kúpa tovaru za účelom jeho predaja konečnému spotrebiteľovi (maloobchod) v rozsahu voľných živností, reklamná a propagačná činnosť, obstarávateľská činnosť spojená so správou a údržbou nehnuteľností živnosti a marketing a propagačná činnost. Akcie spoločnosti HC Trade vlastní Zoltán Varga a JUDr. Andrea Tarkuličová.

Spoločnosť HC Trade je majiteľom nasledovných spoločností:

•	MECOM, a. s. Humenné, Poľná 4, 066 01 Humenné, IČO: 31 711 367 (ďalej len „Mecom“), v ktorej vlastní spoločnosť HC Trade 100 % akcií priamo. Spoločnosť Mecom sa podľa aktuálneho výpisu z obchodného registra zaoberá nasledovnými činnosťami:
-	výroba mäsa a mäsových výrobkov, spracovanie a konzervovanie mäsa
-	veľkoobchod so živými zvieratami a poľnohospodárskymi produktami, s mäsom a mäsovými výrobkami, so surovými kožkami a kožami
-	sprostredkovanie obchodu a služieb
-	maloobchod s mäsom a mäsovými výrobkami a potravinárskymi výrobkami
-	maloobchod a veľkoobchod s alkoholickými a nealkoholickými nápojmi
-	poskytovanie mraziarenských a skladovacích služieb
-	medzinárodná cestná nákladná doprava v počte motorových vozidiel 20 (dvadsať)
-	medzinárodná nepravidelná autobusová doprava v počte motorových vozidiel 1 (jedno)
-	vnútroštátna nákladná cestná doprava
-	vnútroštátna nepravidelná autobusová doprava

•	MECOM TRADE, spol. s r. o., Poľná 4, 066 01 Humenné, IČO: 31 719 236 (ďalej len „Mecom Trade“), v ktorej vlastní spoločnosť HC Trade 100 %-ný obchodný podiel priamo. Spoločnosť Mecom Trade sa podľa aktuálneho výpisu z obchodného registra zaoberá nasledovnými činnosťami:
-	maloobchodná činnosť s mäsom a mäsovými výrobkami, s potravinovými produktami a nápojmi
-	poradenská a sprostredkovateľská činnosť v obchode 
-	predaj na priamu konzumáciu nealkoholických a priemyselne vyrábaných mliečnych nápojov, koktailov, vína a destilátov, zmrzliny, ak sa na jej prípravu používajú priemyselne vyrábané koncentráty a mrazené krémy, tepelne rýchlo upravovaných mäsových výrobkov a obvyklých príloh, ako aj bezmäsitých jedál

•	MECOM AGRO, spol. s r. o. Humenné, Poľná 4, 066 01 Humenné, IČO: 31 735 151 (ďalej len „Mecom Agro“), v ktorej vlastní spoločnosť HC Trade 100 %-ný obchodný podiel priamo. Podľa aktuálneho výpisu z obchodného registra patria medzi aktivity tejto spoločnosti aj nasledovné činnosti:
-	živočíšna výroba
-	rastlinná výroba
-	podnikanie v oblasti poľnohospodárskej výroby - spracovanie poľnohospodárskych produktov
-	maloobchod a veľkoobchod s poľnohospodárskymi produktami, zvieratami, surovými kožami
-	sprostredkovanie obchodu a služieb
-	reklamné služby
-	pohostinská činnosť /bez ubytovacích zariadení, do 8 miest/

•	HRÁDOK MÄSOKOMBINÁT, spol. s r. o., Poľná 4, 066 01 Humenné, IČO: 31 634 761 (ďalej len „Hrádok“), v ktorej vlastní spoločnosť HC Trade 100 %-ný obchodný podiel prostredníctvom spoločnosti Mecom Agro. Spoločnosť Hrádok sa podľa aktuálneho výpisu z obchodného registra zaoberá nasledovnými činnosťami:
-	maloobchodná činnosť /okrem motorových vozidiel /v rozsahu voľných živností/
-	veľkoobchodná činnosť v rozsahu voľných živností
-	sprostredkovanie obchodu
-	výroba mäsa a mäsových výrobkov - /Mäsiarstvo a údenárstvo/
-	nákup jatočných zvierat a polotovarov
-	predaj tepelne rýchlo upravovaných mäsových výrobkov a obvyklých príloh, ako aj bezmäsitých jedál, ak na ich priamu konzumáciu nie je k dispozícii viac ako 8 miest

Vzhľadom na to, že spoločnosť HC Trade je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 13. 02. 2008 bola uzatvorená Zmluva o kúpe akcií, na základe ktorej získa podnikateľ PENTA 100 % akcií podniku podnikateľa HC Trade. Nadobudnutím všetkých akcií podniku podnikateľa HC Trade získa podnikateľ PENTA možnosť vykonávať rozhodujúci vplyv pri prijímaní strategických rozhodnutí v podniku podnikateľa HC Trade, čím podnikateľ PENTA získa možnosť vykonávať priamu kontrolu nad podnikom podnikateľa HC Trade.

Vzhľadom na vyššie uvedené úrad zistil, že uzatvorením Zmluvy o kúpe akcií vznikla koncentrácia podnikateľov PENTA a HC Trade podľa § 9 ods. 1 písm. b) v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ PENTA, ktorý získava priamu kontrolu nad podnikom podnikateľa HC Trade.

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná.

V prípade predmetnej koncentrácie je účastníkom koncentrácie podnikateľ PENTA, ktorý získava priamu kontrolu nad podnikom podnikateľa HC Trade, ako aj podnikateľ HC Trade, nad ktorým je kontrola získavaná.

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Vzhľadom na to, že účastníci koncentrácie nemali v čase oznámenia predmetnej koncentrácie k dispozícii údaje o obratoch za uzatvorené účtovné obdobie za rok 2007, úrad pri posudzovaní predmetnej koncentrácie vychádzal z údajov o obratoch dosiahnutých účastníkmi koncentrácie v roku 2006.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2006, je vyšší ako 1 200 000 000 Sk a obaja účastníci koncentrácie dosiahli v roku 2006 na území Slovenskej republiky celkový obrat každý vyšší ako 360 000 000 Sk. 

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. a) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe akcií, ktorá bola uzatvorená dňa 13. 02. 2008. Vzhľadom na to, že oznámenie predmetnej koncentrácie bolo doručené úradu dňa 14. 02. 2008, predmetná koncentrácia bola oznámená úradu v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

5.1	Tovarové relevantné trhy

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Z predložených informácií a podkladov úrad zistil, že podnikateľ PENTA prostredníctvom dcérskej spoločnosti PM Zbrojníky ako aj podnikateľ HC Trade prostredníctvom dcérskych spoločností Mecom, Mecom Trade a Hrádok prevádzkuje bitúnok, mäsokombinát ako aj maloobchodné predajne, a teda že aktivity účastníkov koncentrácie sa prekrývajú v oblasti vykonávania porážok jatočných zvierat, spracovania bravčového mäsa, spracovania hovädzieho mäsa, spracovania mäsových výrobkov a v oblasti maloobchodného predaja bravčového mäsa, hovädzieho mäsa a mäsových výrobkov v špecializovaných predajniach. 

5.1.1	Relevantný trh porážok jatočných zvierat

Z oznámenia koncentrácie vyplýva, že porážka jatočných zvierat je súhrn operácií, ktorými sa získava mäso jatočných zvierat za účelom predaja alebo ďalšieho spracovania. Usmrcovanie jatočných zvierat sa vykonáva v špecializovaných zariadeniach s osvedčením orgánu veterinárnej správy, ktoré sa nazývajú bitúnky. Výrobný proces zahŕňa omračovanie zvierat, vykrvovanie, obáranie, vonkajšie opracovanie, pitvanie, polenie ošípaných alebo štvrtenie pri hovädzom dobytku a klasifikáciu jatočných tiel. Aktivity na bitúnku pritom zahŕňajú porážky jatočných zvierat z vlastných zdrojov a porážky pre nezávislých podnikateľov. Jatočné ošípané ako aj jatočný hovädzí dobytok sa na bitúnok dovážajú vozidlami na to určenými a upravenými. Dopravu zabezpečuje buď dodávateľ jatočných zvierat, kupujúci alebo nezávislý poskytovateľ prepravných služieb. Po dovezení sú jatočné zvieratá pred porážkou ustajnené na dobu, ktorá závisí od dĺžky prepravnej trasy.

Na základe prieskumu úrad zistil, že pri vykonávaní porážok jatočných ošípaných a jatočného hovädzieho dobytka existujú rozdiely vyplývajúce z inej veľkosti a hmotnosti jatočných ošípaných a hovädzieho dobytka ako aj z iného technologického postupu a iných technologických zariadení pri porážkach jatočných ošípaných a jatočného hovädzieho dobytka. Existenciu rozdielov pri porážkach jatočných ošípaných a jatočného hovädzieho dobytka potvrdili aj účastníci koncentrácie. 

Z predložených podkladov vyplýva, že jatočná hmotnosť, ktorú by mali dosahovať zvieratá určené na porážku je iná pre jatočné ošípané a iná pre jatočný hovädzí dobytok. Pokiaľ pri ošípaných sa táto hmotnosť pohybuje v rozpätí od 100 do 135 kg živej hmotnosti, pri hovädzom dobytku sa táto hmotnosť pohybuje v rozpätí od 250 do 600 kg živej hmotnosti. V prípade, že jatočné zvieratá nedosahujú hmotnosť vo vyššie uvedenom rozpätí, výťažnosť mäsitých častí je nižšia, čím dochádza k zrážkam z ceny. Rovnako technologický postup pri porážkach jatočných ošípaných je iný ako technologický postup pri porážkach jatočného hovädzieho dobytka. Rozdiely v technologickom postupe pri porážkach jatočných ošípaných a jatočného hovädzieho dobytka vyplývajú z odlišného spôsobu pri omračovaní, vykrvovaní, vonkajšom opracovaní, pitvaní, polení alebo štvrtení, hodnotení a chladení jatočných zvierat. 

Vyprodukované jatočné bravčové a hovädzie mäso môže byť v rozrábkárni spracované na výsekové mäso a to je predané ďalším spracovateľom alebo predajniam alebo vyprodukované jatočné bravčové a hovädzie mäso môže byť predané iným spracovateľom alebo predajniam, ktoré si rozrábku tohto mäsa zabezpečia samostatne. Predaj jatočného a výsekového mäsa sa pritom podľa účastníkov koncentrácie uskutočňuje rovnakým spôsobom.

Podľa informácií predložených účastníkom konania sa preprava a distribúcia jatočných bravčových polovičiek a hovädzích štvrtí vykonáva vo vise chladiarenskými vozidlami pri teplote max. + 7 °C. Trvanlivosť bravčových polovičiek je spravidla 7 dní a preprava trvá spravidla najviac 3 až 4 dni. U hovädzieho mäsa je trvanlivosť do 14 dní. Vzdialenosť prepravy podľa stavu komunikácií a dopravných prostriedkov je až do 3 000 km. Pri zmrazení jatočných tiel sa v mraziarenských kamiónoch môžu prepravovať až niekoľko mesiacov.

Na základe vyššie uvedených odlišností pri porážke jatočných ošípaných a jatočného hovädzieho dobytka úrad dospel k záveru, že relevantný trh porážok jatočných zvierat možno rozdeliť na relevantný trh porážok jatočných ošípaných a na relevantný trh porážok jatočného hovädzieho dobytka. Avšak vzhľadom na závery úradu uvedené v tomto rozhodnutí, úrad ponechal pre účely tohto rozhodnutia presnú definíciu relevantných trhov porážok jatočných ošípaných a porážok hovädzieho dobytka otvorenú. 

5.1.2	Relevantný trh spracovania a predaja bravčového mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Bravčové mäso je priečne pruhovaná svalovina z tiel teplokrvných jatočných zvierat (jatočné ošípané). Spracovanie bravčového mäsa zahŕňa rozrábku bravčového mäsa, v rámci ktorej sa prostredníctvom súboru technologických operácií mäso delí na menšie časti, vykosťuje sa alebo porcuje. Základnou surovinou na úpravu a delenie bravčového mäsa sú jatočne opracované telá prasničiek a kastrátov, ktoré sú rozseknuté na polovičky. Po základných rezoch, ktorými sa bravčové polovičky oddelia, sú kostičmi jednotlivé časti mias opracúvané podľa účelu ich použitia a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj bravčového mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu bravčového mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností bravčového mäsa od iných druhov mäsa, ako aj odlišností v nutričných hodnotách, cenových rozdieloch a odlišností v dĺžke i spôsobe tepelnej úpravy bravčového mäsa, úrad zadefinoval spracovanie a predaj bravčového mäsa ako samostatný tovarový relevantný trh.

5.1.3	Relevantný trh spracovania a predaja hovädzieho mäsa

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Hovädzie mäso je priečne pruhovaná svalovina z tiel teplokrvných jatočných zvierat (hovädzí dobytok). Je to mäso mladého hovädzieho dobytka, mladého býka, vola, jalovice a kravy. Spracovanie hovädzieho mäsa zahŕňa rozrábku hovädzieho mäsa, pričom základnou surovinou na delenie a vykosťovanie hovädzieho mäsa sú hovädzie štvrte (predná a zadná). Jednotlivé časti opracúvavajú pracovníci hovädzej rozrábky – kostiči, podľa účelu použitia podobne a to na: mäsá určené na výsek (s kosťou alebo bez kosti), mäsá určené na zmrazenie, pričom tieto môžu byť určené na predaj a konzumáciu alebo na výrobu mäsových výrobkov (priamo alebo prostredníctvom soliarne).

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj hovädzieho mäsa sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu hovädzieho mäsa zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov.

Na základe senzorických a chuťových odlišností hovädzieho mäsa od iných druhov mäsa, ako aj odlišností v nutričných hodnotách, cenových rozdieloch a odlišností v dĺžke i spôsobe tepelnej úpravy hovädzieho mäsa, úrad zadefinoval spracovanie a predaj hovädzieho mäsa ako samostatný tovarový relevantný trh.

5.1.4	Relevantný trh spracovania a predaja mäsových výrobkov

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných v predchádzajúcej činnosti úradu. 

Mäsové výrobky sú potraviny, vyrábané s prevládajúcim podielom mäsa ako základnej suroviny, určené na priamu spotrebu alebo na ďalšiu tepelnú úpravu pred ľudskou spotrebou, ktoré boli ošetrené takým spôsobom, že mäsové výrobky na ich reze nemajú vlastnosti čerstvého mäsa.

Základom pre výrobu mäsových výrobkov môže byť mechanicky separované mäso z varenej, chladenej, mrazenej alebo hlbokozmrazenej suroviny z mäsa jatočných zvierat a hydiny. Mäsové výrobky možno vyrábať tepelným opracovaním, solením, sušením alebo ich kombináciou. Tieto technologické procesy možno vykonávať aj v spojení s údením alebo fermentáciou za osobitných klimatických podmienok a pri použití prídavných látok a technologických pomocných látok. Výrobný proces zahŕňa výber suroviny vychladenej alebo zmrazenej a ostatných zložiek, mletie, sekanie, nasolenie, príprava mäsového dielu, pridávanie prísad, prídavných látok, technologických pomocných látok, plnenie do obalov, tepelné opracovanie, prípadne zrenie a sušenie pri trvanlivých tepelne neopracovaných výrobkoch, ochladenie, váženie, etiketovanie, skladovanie a expedícia výrobkov.

Podľa Výnosu Ministerstva pôdohospodárstva Slovenskej republiky a Ministerstva zdravotníctva Slovenskej republiky z 18. augusta 2005 č. 1895/2004-100, ktorým sa vydáva hlava Potravinového kódexu Slovenskej republiky mäsové výrobky zahŕňajú: mäkké mäsové výrobky, trvanlivé mäsové výrobky, varené mäsové výrobky, pečené mäsové výrobky, solené mäsá, mäsové polokonzervy a mäsové konzervy, ostatné mäsové výrobky.

Vzhľadom na to, že účastník koncentrácie HC Trade a s ním prepojení podnikatelia sa nezaoberajú výrobou mäsových polokonzerv a mäsových konzerv, úrad sa pre účely tohto rozhodnutia účinkami predmetnej koncentrácie v oblasti výroby mäsových polokonzerv a mäsových konzerv nezaoberal.

Z podkladov predložených účastníkom konania, ako aj z informácií získaných úradom predchádzajúcou činnosťou, úrad zistil, že predaj mäsových výrobkov sa uskutočňuje prostredníctvom vlastnej siete maloobchodných predajní prevádzkovaných samotným výrobcom, prostredníctvom nezávislých maloobchodných predajní alebo prostredníctvom siete veľkoobchodných predajní na základe uzatvorených zmlúv, v ktorých sú dohodnuté obchodné podmienky prevažne na obdobie jedného roka. Distribúciu mäsových výrobkov zabezpečujú výrobcovia prostredníctvom vlastných dopravných prostriedkov alebo prostredníctvom služieb nezávislých distributérov priamo k odberateľovi alebo do centrálnych distribučných skladov. 

Vzhľadom na senzorické a chuťové vlastnosti, ceny a účel použitia, ktorými sa mäsové výrobky odlišujú od čerstvého mäsa, úrad zadefinoval spracovanie a predaj mäsových výrobkov ako samostatný tovarový relevantný trh.

Z oznámenia koncentrácie, ako aj z predchádzajúcej činnosti úradu (rozhodnutie číslo 2006/FK/3/1/005 zo dňa 17. 01. 2006) vyplýva, že z hľadiska charakteristiky, ceny a účelu použitia sú hydinové mäsové výrobky pre spotrebiteľa zastupiteľné s určitou skupinou produktov z bravčového a hovädzieho mäsa, na základe čoho relevantný trh spracovania a predaja mäsových výrobkov zahŕňa hydinové, bravčové i hovädzie mäsové výrobky. V prípade predmetnej koncentrácie sa úrad zaoberal vyhodnocovaním dopadov posudzovanej koncentrácie na relevantný trh spracovania a predaja mäsových výrobkov, ktorý zahŕňa bravčové a hovädzie mäsové výrobky. Vzhľadom na závery uvedené v tomto rozhodnutí, úrad sa pre účely tohto rozhodnutia nezaoberal podrobnejším vyhodnocovaním dopadov na širšie zadefinovaný tovarový relevantný trh. V časti 7.4 na strane 29 tohto rozhodnutia úrad uvádza iba alternatívne vyhodnotenie dopadu predmetnej koncentrácie na širšie zadefinovaný tovarový relevantný trh. 

5.1.5	Relevantný trh maloobchodného predaja bravčového mäsa, hovädzieho mäsa a mäsových výrobkov

Z predložených podkladov a informácií vyplýva, že účastníci koncentrácie prevádzkujú predajne, ktoré sa špecializujú výlučne na predaj výsekového bravčového mäsa, výsekového hovädzieho mäsa a mäsových výrobkov alebo predmetné tovary predávajú v tzv. mäsových kútikoch, ktoré účastníci koncentrácie prevádzkujú v rámci komplexu iného hypermarketu alebo supermarketu na určitom vymedzenom prenajatom priestore, ktorý vlastní iný podnikateľ. 

Rozloha špecializovaných predajní, resp. mäsových kútikov, ktoré prevádzkujú účastníci koncentrácie na ovplyvnených relevantných trhoch sa nachádza v rozpätí od 15 do 150 m2. Podľa predložených podkladov a informácií podiel bravčového mäsa, hovädzieho mäsa a mäsových výrobkov na celkových tržbách v predajniach prevádzkovaných spoločnosťou Mecom Trade predstavuje vo väčšine predajní viac ako 90 %, pričom pri niektorých predajniach so širším sortimentom je to približne 75 %. V predajniach prevádzkovaných spoločnosťou PM Zbrojníky sú pritom predávané výlučne vlastné výrobky spoločnosti PM Zbrojníky.

Z predložených podkladov a informácií vyplýva, že podľa názoru účastníkov koncentrácie, maloobchodný predaj bravčového mäsa, hovädzieho mäsa a mäsových výrobkov v špecializovaných predajniach je zastupiteľný s maloobchodným predajom bravčového mäsa, hovädzieho mäsa a mäsových výrobkov v iných typoch maloobchodných predajní ako sú predajne sídliskového typu, supermarkety alebo hypermarkety. 

Úrad pri definícii predmetného relevantného trhu vychádzal z informácií získaných v rámci prieskumu ako aj zo záverov z predchádzajúcej rozhodovacej praxe úradu, t. j. závery v rozhodnutí číslo 2006/FH/3/1/146 zo dňa 29. 12. 2006 ako aj závery v rozhodnutí číslo 2008/FH/3/1/002 zo dňa 09. 01. 2008. Úrad zároveň zobral do úvahy veľkosť predajnej plochy, počet predávaných tovarových položiek, spôsob predaja, zákaznícku štruktúru, rozsah poskytovaných služieb v predajniach prevádzkovaných účastníkmi koncentrácie.

Bravčové mäso, hovädzie mäso a mäsové výrobky sú vo všeobecnosti považované za čerstvé potraviny patriace medzi tovary každodennej spotreby. Pre zákazníkov, ktorí nakupujú bravčové mäso, hovädzie mäso a mäsové výrobky v špecializovaných predajniach sú typické malé a časté nákupy. Rozhodujúcim faktorom pri nákupe predmetných tovarov je predovšetkým cena a kvalita bravčového mäsa, hovädzieho mäsa a mäsových výrobkov. Významným faktorom pri rozhodovaní o nákupe bravčového mäsa, hovädzieho mäsa a mäsových výrobkov je tiež dostupnosť konkrétnej predajne. Značka týchto výrobkov nezohráva pre zákazníkov pri nákupe predmetných tovarov významnú úlohu.

Na základe komplexného vyhodnotenia dostupných informácií úrad dospel k záveru, že predaj bravčového mäsa, hovädzieho mäsa a mäsových výrobkov v špecializovaných predajniach je z hľadiska zákazníka zastupiteľný s predajom bravčového mäsa, hovädzieho mäsa a mäsových výrobkov v predajniach sídliskového typu, v diskontných predajniach, supermarketoch a hypermarketoch. Napriek tomu, že špecializované predajne nemusia pre iné typy maloobchodných predajní predstavovať konkurenciu predovšetkým vzhľadom na šírku sortimentu, predajnú plochu, poskytované služby alebo predajnú dobu, sídliskové predajne, diskontné predajne, supermarkety ako aj hypermarkety predstavujú konkurenciu pre špecializované predajne, ktoré ponúkajú bravčové mäso, hovädzie mäso a mäsové výrobky. 

Na základe vyššie uvedených skutočností úrad pre účely tohto rozhodnutia zadefinoval predmetný tovarový relevantný trh ako relevantný trh maloobchodného predaja bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch.

5.2	Priestorové relevantné trhy

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.2.1	Relevantné trhy porážok jatočných ošípaných a jatočného hovädzieho dobytka

Pri určení priestorovej dimenzie predmetných tovarových relevantných trhov úrad vychádzal z informácií predložených účastníkom konania ako aj z informácií vyplývajúcich z prieskumu, v rámci ktorého oslovil viaceré bitúnky so sídlom v Slovenskej republike. 

Na základe získaných informácií úrad zistil, že pre podnikanie na relevantných trhoch porážok jatočných ošípaných a jatočného hovädzieho dobytka na území Slovenska je potrebné splniť požiadavky vyplývajúce z legislatívy SR ale aj z legislatívy Európskej únie. neobmedzujú významné ekonomické, technické, právne alebo iné bariéry. Na relevantných trhoch porážok jatočných ošípaných a jatočného hovädzieho dobytka pôsobia podnikatelia, ktorí vykonávajú porážku pre podnikateľov z územia celej Slovenskej republiky, ale aj pre podnikateľov v rámci určitého regiónu Slovenskej republiky. Vzhľadom na to, že účastníci koncentrácie pôsobia na území celej Slovenskej republiky a napriek možnej existencii menších regionálnych trhov súťažia s ostatnými bitúnkami na celom území Slovenskej republiky, úrad dospel k záveru, že relevantné trhy porážok jatočných ošípaných a jatočného hovädzieho dobytka možno vymedziť územím Slovenskej republiky. 

Vzhľadom na to, že dovoz a vývoz jatočných ošípaných a jatočného hovädzieho dobytka nie je obmedzený prepravnou vzdialenosťou, významnými dopravnými nákladmi alebo inými prekážkami technického, právneho alebo iného charakteru, obchodovanie s predmetným tovarom môže prebiehať nielen na území Slovenska ale aj na širšom území, minimálne na území členských krajín Európskej únie. 

Vzhľadom na závery uvedené v tomto rozhodnutí, úrad ponechal pre účely tohto rozhodnutia presnú definíciu priestorových relevantných trhov porážok jatočných ošípaných a jatočného hovädzieho dobytka otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

5.2.2	Relevantné trhy spracovania a predaja bravčového mäsa, hovädzieho mäsa a mäsových výrobkov

Pri určení priestorovej dimenzie predmetných tovarových relevantných trhov, úrad vychádzal z informácií predložených účastníkom konania ako aj z informácií vyplývajúcich z predchádzajúcej činnosti úradu, podľa ktorých podnikanie na relevantnom trhu spracovania a predaja bravčového mäsa, hovädzieho mäsa a mäsových výrobkov neobmedzujú významné ekonomické, technické, právne alebo iné bariéry na národnej a ani na medzinárodnej úrovni. 

Na základe dostupných informácií úrad zistil, že na relevantných trhoch spracovania a predaja bravčového mäsa, hovädzieho mäsa a mäsových výrobkov pôsobia podnikatelia, ktorí predávajú príslušné produkty na území celej Slovenskej republiky, ale aj podnikatelia, ktorí predávajú príslušné produkty len v určitých regiónoch Slovenskej republiky. Vzhľadom na to, že účastníci koncentrácie pôsobia na území celej Slovenskej republiky a napriek existencii možných regionálnych trhov súťažia s ostatnými podnikateľmi na celom území Slovenskej republiky, úrad dospel k záveru, že relevantné trhy spracovania a predaja bravčového mäsa, hovädzieho mäsa a mäsových výrobkov možno vymedziť územím Slovenskej republiky.

Z predložených podkladov a informácií zároveň vyplýva, že významné ekonomické, technické, právne alebo iné bariéry neobmedzujú podnikanie na relevantných trhoch spracovania a predaja bravčového mäsa, hovädzieho mäsa a mäsových výrobkov ani na medzinárodnej úrovni, minimálne medzi krajinami Európskej únie. Vzhľadom na to, že v posledných rokoch postupne vzrástol nielen objem vývozu ale aj objem dovozu bravčového mäsa, hovädzieho mäsa a mäsových výrobkov v Slovenskej republike, úrad dospel k záveru, že obchodovanie na relevantných trhoch bravčového mäsa, hovädzieho mäsa a mäsových výrobkov sa uskutočňuje na území širšom ako je územie Slovenskej republiky. 

Vzhľadom na závery uvedené v tomto rozhodnutí, úrad ponechal pre účely tohto rozhodnutia presnú definíciu priestorových relevantných trhov spracovania a predaja bravčového mäsa, hovädzieho mäsa a mäsových výrobkov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na predmetné tovarové relevantné trhy na území Slovenskej republiky.

5.2.3	Relevantný trh maloobchodného predaja bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch

Na základe predložených podkladov a informácií úrad zistil, že účastník koncentrácie PENTA prostredníctvom spoločnosti PM Zbrojníky ako aj účastník koncentrácie HC Trade prostredníctvom spoločnosti Mecom Trade prevádzkujú špecializované predajne v rôznych mestách na území celého Slovenska, pričom v mestách Čierna nad Tisou, Kráľovský Chlmec, Sečovce, Trebišov a Žiar nad Hronom prevádzkujú špecializované predajne obaja účastníci koncentrácie.

Účastníci koncentrácie vymedzili predmetný relevantný trh z priestorového hľadiska územím príslušného mesta a jeho blízkeho okolia. Pri definícii priestorového relevantného trhu vychádzali zo spádovej oblasti, t. j. oblasti, determinovanej vzdialenosťou od umiestnenia predajne, ktorá je pre spotrebiteľa akceptovateľná pre nákup bravčového mäsa, hovädzieho mäsa a mäsových výrobkov v inej predajni. Veľkosť spádovej oblasti jednotlivých predajní závisí od ich veľkosti, šírky sortimentu a dostupnosti. Zatiaľ čo hypermarkety a supermarkety disponujú väčšími spádovými oblasťami, sídliskové predajne alebo špecializované predajné majú spádovú oblasť menšiu. Podľa účastníkov koncentrácie dochádza k ovplyvnenému trhu z priestorového hľadiska vtedy, ak sa spádové oblasti špecializovaných predajní účastníkov koncentrácie navzájom prekrývajú, pričom za ich konkurentov z priestorového hľadiska označili predajne bravčového mäsa, hovädzieho mäsa a mäsových výrobkov, ktorých spádové oblasti sa prekrývajú so spádovými oblasťami špecializovaných predajní účastníkov koncentrácie. 

Podľa účastníkov koncentrácie prebiehajú súťažné interakcie nielen medzi ich predajňami a predajňami so sídlom v rámci príslušného mesta ale aj medzi ich predajňami a predajňami so sídlom mimo príslušného mesta. Pri preukazovaní tejto skutočnosti sa úrad zameral na analýzu fungovania predaja bravčového mäsa, hovädzieho mäsa a mäsových výrobkov v mestách Sečovce, Kráľovský Chlmec a Čierna nad Tisou, ktoré by vzhľadom na ich veľkosť a štruktúru predajnej siete mohli mať obmedzené možnosti maloobchodného predaja bravčového mäsa, hovädzieho mäsa a mäsových výrobkov. Vzhľadom na to, že z predložených podkladov vyplýva, že v mestách Trebišov a Žiar nad Hronom existuje dostatočný počet predajní, v ktorých majú obyvatelia možnosť kupovať bravčové mäso, hovädzie mäso a mäsové výrobky, úrad v týchto mestách podrobný prieskum nevykonával.

Z predložených podkladov a informácií vyplýva, že nákupné zóny v mestách Sečovce, Kráľovský Chlmec a Čierna nad Tisou sú sústredené do úzkeho centra, resp. na hlavnú ulicu, kde sa nachádzajú nielen predajne účastníkov koncentrácie ale aj predajne ich konkurentov. Vzdialenosť medzi jednotlivými predajňami je prevažne 10 minút pešej chôdze, čo umožňuje spotrebiteľom porovnať a zvoliť si pre svoj nákup predajňu s najvýhodnejšími podmienkami, čo je pri bravčovom mäse, hovädzom mäse a mäsových výrobkov predovšetkým cena a kvalita týchto tovarov. Vzhľadom na blízkosť predajní v rámci príslušného mesta a vzhľadom na správanie spotrebiteľov, ktorí pri nákupe predmetných tovarov zohľadňujú predovšetkým ich cenu, jednotlivé predajne sú pre spotrebiteľov navzájom zastupiteľné a navzájom si teda konkurujú. Na základe údajov Štatistického úradu SR účastníci koncentrácie vyčíslili, že v roku 2006 získali obyvatelia Slovenskej republiky približne 12 % z celkovej spotreby bravčového mäsa iným spôsobom ako nákupom v maloobchode, čím podľa názoru účastníkov koncentrácie klesá ich závislosť na maloobchodných predajniach, pričom vzhľadom na ekonomické pomery príslušného regiónu možno v tomto regióne predpokladať ešte vyšší podiel naturálnej spotreby bravčového mäsa na celkovej spotrebe bravčového mäsa. 

Predajne účastníkov koncentrácie sa zároveň nachádzajú v spádových oblastiach supermarketov a hypermarketov so sídlom v okolitých mestách (Veľké Kapušany, Trebišov a Michalovce). Vzhľadom na vzdialenosť, dĺžku jazdy autom a existujúce autobusové spojenie medzi mestami Sečovce, Čierna nad Tisou a Kráľovský Chlmec a okolitými mestami ako aj vzhľadom na to, že podľa predložených informácií sa supermarkety a hypermarkety v okolitých mestách nachádzajú v blízkosti autobusových staníc, dostupnosť týchto predajní sa tak zvyšuje aj pre zákazníkov z iných miest a obcí. Na základe zistení účastníkov koncentrácie predstavujú okolité mestá centrá zamestnanosti a sociálnych služieb v tomto regióne, čo zvyšuje mieru migrácie obyvateľov z predmetných miest do okolitých miest. Účastníci koncentrácie podporili svoj názor, že obyvatelia dotknutých miest považujú supermarkety a hypermarkety za dôležité miesto svojich nákupov aj závermi z výskumu „Shopping Monitor CEE 2008“, ktorý uskutočnila agentúra GfK a Incoma Research v stredoeurópskych krajinách, podľa ktorého 50 % zákazníkov nakupuje čerstvé mäso v supermarketoch, hypermarketoch alebo diskontných predajniach a menšie obchody alebo špecializované obchody využíva dlhodobo menej ako 40 %. 

Skutočnosť, že supermarkety a hypermarkety v okolitých mestách považujú obyvateľov dotknutých miest za svojich potenciálnych zákazníkov v rámci svojej spádovej oblasti, preukazujú podľa účastníkov koncentrácie marketingové aktivity týchto predajní, t. j. napríklad pravidelná distribúcia letákov, v mestách Sečovce, Čierna nad Tisou a Kráľovský Chlmec. Podľa účastníkov koncentrácie majú zľavy a akciové ceny v supermarketoch a hypermarketoch v okolitých mestách, ako aj šírka ich sortimentu významný vplyv na rozhodovanie spotrebiteľov a stimulujú ich k cestovaniu za nákupmi do týchto predajní.

Pri priestorovom vymedzení predmetného tovarového relevantného trhu úrad vychádzal z údajov predložených účastníkmi koncentrácie ako aj z údajov získaných v prieskume, v ktorom oslovil mestské úrady a konkurenčné predajne v mestách Sečovce, Čierna nad Tisou a Kráľovský Chlmec. Z odpovedí oslovených subjektov vyplýva, že obyvatelia v jednotlivých mestách sa pri nákupe bravčového mäsa, hovädzieho mäsa a mäsových výrobkov rozhodujú na základe ceny a kvality týchto výrobkov a vzhľadom na počet, umiestnenie a dostupnosť predajní majú možnosť nakupovať bravčové mäso, hovädzie mäso a mäsové výrobky nielen v predajniach so sídlom v príslušnom meste ale aj v predajniach so sídlom v okolitých mestách, ktorých spádové oblasti pokrývajú aj mestá Sečovce, Čierna nad Tisou a Kráľovský Chlmec. 

Na základe vyššie uvedených skutočností úrad vymedzil pre účely toho rozhodnutia z priestorového hľadiska nasledovné relevantné trhy:
a)	maloobchodný predaj bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v meste Sečovce a blízkom okolí,
b)	 maloobchodný predaj bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v meste Čierna nad Tisou a blízkom okolí,
c)	maloobchodný predaj bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v meste Kráľovský Chlmec a blízkom okolí,
d)	maloobchodný predaj bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v meste Trebišov,
e)	maloobchodný predaj bravčového mäsa, hovädzieho mäsa a mäsových výrobkov v špecializovaných predajniach, sídliskových predajniach, diskontných predajniach, supermarketoch a hypermarketoch v meste Žiar nad Hronom.

6.	Možnosti vstupu na trh 

Na základe podkladov a informácií získaných v rámci predmetného správneho konania úrad zistil, že pri vstupe na relevantný trh porážok jatočných ošípaných a jatočného hovädzieho dobytka je potrebné splniť určité požiadavky vyplývajúce z legislatívy Slovenskej republiky. Podľa odhadov účastníka konania celkové náklady na vstup by predstavovali investíciu, ktorá by bola neúmernú požadovanej návratnosti, pričom kapacity slovenských bitúnkov sú podľa odhadu účastníka konania využité v súčasnosti približne na 50 %, čo môže odradiť nových podnikateľov od vstupu na tieto trhy. 

Pri posudzovaní dopadov predmetnej koncentrácie na relevantné trhy spracovania a predaja bravčového mäsa, hovädzieho mäsa a mäsových výrobkov úrad zistil, že vstup nových podnikateľov na vymedzené relevantné trhy na územie Slovenskej republiky významne neobmedzujú právne ani regulačné bariéry vstupu. Relevantné trhy spracovania a predaja bravčového mäsa, hovädzieho mäsa a mäsových výrobkov na Slovensku upravujú určité veterinárne normy, ako aj Potravinový kódex, ktorý zaväzuje predovšetkým domácich výrobcov. Pre podnikateľov z krajín Európskej únie neexistujú žiadne bariéry pri dovoze. Relevantné bariéry vstupu na predmetné relevantné trhy existujú predovšetkým pre výrobcov z tretích krajín (t. j. z krajín mimo Európskej únie), ktorí musia pri vstupe na posudzované relevantné trhy splniť podmienky vyplývajúce z národnej legislatívy, ale aj z legislatívy Európskej únie.

Z predložených podkladov a informácií ďalej vyplýva, že náklady na efektívny vstup na relevantné trhy spracovania a predaja bravčového mäsa, hovädzieho mäsa a mäsových výrobkov nepredstavujú významnú bariéru z finančného ani z časového hľadiska, neexistujú žiadne prekážky v prístupe k surovinám na výrobu predmetných výrobkov, výskum, vývoj a inovácie v oblasti použitej výrobnej technológie, balenia a distribúcie s cieľom zabezpečiť konkurencieschopnosť pre svoje výrobky uskutočňujú na rôznej úrovni všetci výrobcovia, pričom zákazníci sa pri nákupe predmetných výrobkov rozhodujú predovšetkým podľa ceny výrobku, a tak vernosť značke ako bariéra vstupu na relevantné trhy spracovania a predaja bravčového mäsa, hovädzieho mäsa a mäsových výrobkov nemá takisto podstatný vplyv, ktorý by obmedzoval nového podnikateľa pri vstupe na vymedzené relevantné trhy na území Slovenskej republiky.

7.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

V nadväznosti na vyššie uvedené úrad v ďalšej časti skúmal, či uskutočnením posudzovanej koncentrácie nedôjde na vymedzených relevantných trhoch k takým zmenám, ktoré by vytvárali dominantné postavenie podnikateľa PENTA, ktorého dôsledkom môžu byť významné prekážky efektívnej súťaže na vymedzených relevantných trhoch na území Slovenskej republiky.

Úrad pritom vychádzal zo znenia § 8 ods. 1 zákona, na základe ktorého dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej hospodárskej súťaži a ktorí sa vzhľadom na svoju ekonomickú silu môžu správať nezávisle.

Z predložených podkladov a informácií vyplýva, že predmetná koncentrácia sa týka mäsového odvetvia. Celkový proces výroby bravčového a hovädzieho mäsa a mäsových výrobkov pozostáva zo štyroch vertikálne nadväzujúcich úrovní: 
a)	chov jatočných ošípaných a jatočného hovädzieho dobytka, ktorý sa môže uskutočňovať tak v podmienkach malochovu ako i v rozsiahlejších celkoch na poľnohospodárskych farmách,
b)	porážka jatočných zvierat na bitúnkoch, v rámci ktorej sa prostredníctvom súhrnu viacerých operácií získava mäso jatočných zvierat za účelom predaja alebo ďalšieho spracovania,
c)	spracovanie bravčového a hovädzieho mäsa a výroba mäsových výrobkov v mäsokombinátoch,
d)	predaj bravčového a hovädzieho mäsa a mäsových výrobkov prostredníctvom veľkoobchodných a maloobchodných predajní (siete obchodných reťazcov a ďalšie formy maloobchodného predaja).

Vzhľadom na to, že obaja účastníci koncentrácie vlastnia bitúnok na porážanie jatočných ošípaných a jatočného hovädzieho dobytka, spracovávajú bravčové a hovädzie mäso, vyrábajú mäsové výrobky a prevádzkujú sieť maloobchodných predajní, v ktorých predávajú bravčové mäso, hovädzie mäso a mäsové výrobky, uskutočnením posudzovanej koncentrácie dôjde k spojeniu dvoch vertikálne integrovaných spoločností. 

Na základe predložených podkladov a informácií však úrad zistil, že objem produkcie jatočného bravčového a hovädzie mäsa predstavoval u obidvoch účastníkov koncentrácie relatívne nízky podiel na celkovom objeme spracovaného alebo predaného mäsa účastníkmi koncentrácie v roku 2007. Rovnako objem bravčového mäsa, hovädzieho mäsa a mäsových výrobkov, ktoré boli predané účastníkmi koncentrácie prostredníctvom siete vlastných maloobchodných predajní predstavoval relatívne nízky podiel na celkovom objeme predaného bravčového mäsa, hovädzieho mäsa a mäsových výrobkov účastníkmi koncentrácie v roku 2007. Vychádzajúc z týchto skutočností ako aj z charakteru dotknutých relevantných trhov úrad dospel k záveru, že čiastočné vertikálne prekrytie aktivít účastníkov koncentrácie nebude mať negatívny dopad na efektívnu súťaž na dotknutých relevantných trhoch. 

Vzhľadom na to, že tak ako bolo uvedené vyššie, podnikateľ PENTA pôsobí prostredníctvom spoločnosti PM Zbrojníky v rovnakých oblastiach ako podnikateľ HC Trade prostredníctvom spoločností Mecom, Mecom Trade a Hrádok, posudzovaná koncentrácia je koncentráciou horizontálneho charakteru. Pri posudzovaní dopadov predmetnej koncentrácie na hospodársku súťaž na vymedzených relevantných trhoch úrad skúmal štruktúru podnikateľského prostredia, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli označené za predmet obchodného tajomstva a sú súčasťou spisového materiálu.

7.1	Relevantný trh porážok jatočných zvierat

Vzhľadom na aktivity, ktoré vykonávajú účastníci koncentrácie úrad skúmal dopady predmetnej koncentrácie na relevantný trh porážok jatočných ošípaných na území Slovenskej republiky ako aj na relevantný trh porážok jatočného hovädzieho dobytka na území Slovenskej republiky. 

7.1.1	Relevantný trh porážok jatočných ošípaných

Relevantný trh porážok jatočných ošípaných zahŕňa porážky jatočných ošípaných, ktoré sú nakúpené z fariem na území Slovenskej republiky alebo dovozené zo zahraničia. Podľa údajov Výskumného ústavu ekonomiky poľnohospodárstva a potravinárstva Bratislava, ktoré sú uvedené v Situačnej a výhľadovej správe k 31. 12. 2007 – Jatočné ošípané (ďalej len „Komoditná správa VUEPP pre ošípané“) sa v roku 2007 predalo z prvovýroby v SR 130 921 ton jatočných ošípaných v živej hmotnosti, čo je o 2,8 % viac ako v roku 2006.

Podľa štatistiky Ministerstva pôdohospodárstva SR, ktorú vykonáva spoločnosť Radela, s. r. o. (ďalej len „Radela“) sa v roku 2007 na Slovensko doviezlo 11 356 ton živých ošípaných, pričom sa dovážali z Dánska, Holandska, Čiech a Maďarska. Najväčší podiel na celkovom dovoze, t. j. 87,4 %, tvorili ošípané nad 50 kg pôvodom z Česka. Súčasne sa v roku 2007 vyviezlo zo Slovenska 15 417 ton živých ošípaných, pričom sa vyvážali do členských krajín Európskej únie a Ruska. Najväčší podiel živých ošípaných bol vyvezený do Maďarska (58,8 %) a Španielska (11,6 %). 

Podľa údajov z Mesačného výkazu o zdrojoch a použití mäsa BM (MP SR) 1-12 (ďalej len „výkazy BM (MP SR) 1-12“), ktorý spracováva spoločnosť Radela vyplýva, že v roku 2007 bolo na slovenských bitúnkoch zabitých 118 343 ton jatočných ošípaných v preberacej hmotnosti, čo je 93 983 ton jatočnej hmotnosti. Úrad pri posudzovaní dopadov predmetnej koncentrácie vyhodnocoval situáciu na predmetnom relevantnom trhu aj v rokoch 2005 a 2006, pričom údaje o celkovej veľkosti relevantného trhu porážok jatočných ošípaných na území Slovenskej republiky v sledovanom období sú uvedené v nasledujúcej tabuľke. 

Rok	Celkový objem porážok jatočných ošípaných v SR
(tony jatočnej hmotnosti)	
2005	111 483	
2006	97 868	
2007	93 983	
Zdroj: Výkazy BM (MP SR) 1-12

Zo štatistických údajov vyplýva, že objem porážok jatočných ošípaných sa v posledných rokoch znižuje. Dôvodom sú predovšetkým nízke ceny jatočných ošípaných, zvyšujúce sa ceny kŕmnych zmesí a zvyšujúce sa dovozy bravčového mäsa zo zahraničia za výhodnejších cenových podmienok, čo má zároveň negatívny dopad aj na chov ošípaných na Slovensku. Bitúnky pôsobiace na Slovensku sa vyznačujú tým, že disponujú nevyužitými kapacitami. 

Na základe získaných podkladov a informácií úrad vyčíslil podiely účastníkov koncentrácie ako aj podiely vybraných podnikateľov na relevantnom trhu porážok jatočných ošípaných na území Slovenskej republiky. Konkrétne údaje sú uvedené v nasledujúcej tabuľke:

Podnikatelia	Podiely na relevantnom trhu porážok jatočných ošípaných v SR (%)	
	2005	2006	2007	
PM Zbrojníky	[4,00 – 8,00]	[4,00 – 8,00]	[4,00 – 8,00]	
Hrádok	[7,00 – 11,00]	[7,00 – 11,00]	[7,00 – 11,00]	
Tauris Danubius, a. s.	[OT]	[OT]	[OT]	
Corte, spol. s r. o.	4,54	6,60	6,06	
Svaman, spol. s r. o. 	5,94	8,04	8,98	
Albert Arpád	3,92	5,51	6,63	
DIOS SLOVAKIA, s. r. o.	4,78	5,85	6,57	
Cimbaľák, s. r. o.	1,67	2,24	2,40	
Mäs-com, a. s.	1,08	1,33	1,38	
Eszko, s. r. o.	1,11	1,53	1,22	
Zdroj: Oznámenie koncentrácie, prieskum úradu

Uskutočnením posudzovanej koncentrácie si podnikateľ PENTA zvýši podiel na predmetnom relevantnom trhu o [6,00 – 11,00] %, čím nadobudne trhový podiel vo výške [13,00 – 17,00] %. Podnikateľ PENTA tak nadobudnutím bitúnku spoločnosti Hrádok získa z hľadiska veľkosti trhového podielu vedúce postavenie na predmetnom relevantnom trhu. Najbližším konkurentom podľa výšky trhového podielu bude podnikateľ Tauris Danubius, a. s., ktorý v roku 2007 dosiahol na predmetnom relevantnom trhu podiel vo výške [OT] %. Ďalšími podnikateľmi s relatívne vysokým trhovým podielom, ktorých považujú účastníci koncentrácie za svojich konkurentov, sú spoločnosti Svaman, spol. s r. o., Albert Arpád, DIOS SLOVAKIA, s. r. o. a Corte, spol. s r. o.. 

Z verejne dostupných zoznamov Štátnej veterinárnej a potravinovej správy Slovenskej republiky úrad zistil, že na predmetnom relevantnom trhu pôsobí takmer 160 podnikateľov, ktorí sa zaoberajú porážaním jatočných ošípaných. Podiely na predmetnom relevantnom trhu sú rozdelené medzi niekoľko väčších a veľké množstvo menších podnikateľov, čo znázorňujú aj údaje v predchádzajúcej tabuľke. Napriek tomu, že podnikateľ PENTA získa uskutočnením posudzovanej koncentrácie postavenie s najvyšším podielom na predmetnom relevantnom trhu, úrad dospel k záveru, že podnikateľ PENTA sa vzhľadom na počet, postavenie a voľné kapacity svojich konkurentov nebude môcť správať na predmetnom relevantnom trhu nezávisle od svojich dodávateľov, konkurentov a odberateľov.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu porážok jatočných ošípaných v Slovenskej republike. 

7.1.2	Relevantný trh porážok jatočného hovädzieho dobytka

Relevantný trh porážok jatočného hovädzieho dobytka zahŕňa porážky jatočného hovädzieho dobytka, ktorý je nakúpený z fariem na území Slovenskej republiky alebo dovezený zo zahraničia. Podľa údajov Výskumného ústavu ekonomiky poľnohospodárstva a potravinárstva Bratislava, ktoré sú uvedené v Situačnej a výhľadovej správe k 31. 12. 2007 – Jatočný hovädzí dobytok a jatočné teľatá (ďalej len „Komoditná správa VUEPP pre hovädzí dobytok“) sa v roku 2007 predalo z podnikov zapísaných v Registri fariem ŠÚ SR 50 879 ton živej hmotnosti jatočného hovädzieho dobytka, čo je pokles oproti predchádzajúcemu roku o 1,8 %.

Podľa štatistiky Ministerstva pôdohospodárstva SR, ktorú vykonáva spoločnosť Radela sa v roku 2007 na Slovensko doviezlo 610,5 ton živého hovädzieho dobytka, pričom 38,8 % z celkového dovozu predstavoval dovoz živého hovädzieho dobytka z Česka. V roku 2007 bolo zo Slovenska vyvezených 13 492 ton živého hovädzieho dobytka, pričom najväčší podiel živého hovädzieho dobytka (40,3 %) bol vyvezený do Talianska.

Celkový objem porážok jatočného hovädzieho dobytka, ktoré boli vykonané na slovenských bitúnkoch v rokoch 2005, 2006 a 2007 úrad vyčíslil na základe údajov vo výkazov BM (MP SR) 1-12, ktorý spracováva spoločnosť Radela. Konkrétne údaje sú uvedené v nasledujúcej tabuľke.

Rok	Celkový objem porážok jatočného hovädzieho dobytka v SR
(tony jatočnej hmotnosti)	
2005	26 383	
2006	21 413	
2007	21 256	
Zdroj: Výkazy BM (MP SR) 1-12

Z vyššie uvedených štatistických údajov vyplýva, že objem porážok jatočného hovädzieho dobytka v SR v roku 2007 sa v porovnaní s rokom 2005 znížil približne o 24 %. Vo všeobecnosti boli aj priemerné ceny jatočného hovädzieho dobytka platené výrobcom podľa jednotlivých tried mäsitosti v roku 2007 nižšie ako v roku 2006. Bitúnky, ktoré vykonávajú porážky jatočného hovädzieho dobytka na Slovensku disponujú voľnými kapacitami.

Účastníci koncentrácie ako aj vybraní podnikatelia dosiahli v rokoch 2005, 2006 a 2007 na základe svojich výkonov nasledovné podiely na relevantnom trhu porážok jatočného hovädzieho dobytka.

Podnikatelia	Podiely na relevantnom trhu porážok jatočného hovädzieho dobytka v SR (%)	
	2005	2006	2007	
PM Zbrojníky	[2,50 – 4,50]	[2,50 – 4,50]	[2,00 – 6,00]	
Hrádok	[7,00 – 11,00]	[5,00 – 9,00]	[6,00 – 10,00]	
Tauris Danubius, a. s.	[OT]	[OT]	[OT]	
Corte, spol. s r. o.	10,39	11,19	10,83	
Svaman, spol. s r. o. 	8,62	6,35	7,61	
Albert Arpád	6,38	8,96	3,55	
Cimbaľák, s. r. o.	2,33	2,94	3,23	
Zdroj: Oznámenie koncentrácie, prieskum úradu

Na základe údajov v predchádzajúcej tabuľke možno konštatovať, že účastník koncentrácie PENTA v súčasnosti nedosahuje významný trhový podiel na predmetnom relevantnom trhu. Vzhľadom na výšku trhového podielu, ktorú dosahuje na predmetnom relevantnom trhu účastník koncentrácie HC Trade, podnikateľ PENTA si uskutočnením posudzovanej koncentrácie posilní svoje postavenie na relevantnom trhu porážok jatočného hovädzieho dobytka a stane sa podnikateľom s najvyšším trhovým podielom a získa pozíciu, ktorá bude z hľadiska trhového podielu porovnateľná s podnikateľmi Tauris Danubius, a. s. a Corte, spol. s r. o.. 

Z verejne dostupných zoznamov Štátnej veterinárnej a potravinovej správy Slovenskej republiky úrad zistil, že na predmetnom relevantnom trhu pôsobí takmer 130 podnikateľov, ktorí sa zaoberajú porážaním jatočného hovädzieho dobytka. Výkony na predmetnom relevantnom trhu sú teda rozdelené medzi veľké množstvo podnikateľov, pričom 40 % z celkového objemu porážok jatočného hovädzieho dobytka uskutočnili v roku 2007 štyri väčšie bitúnky, t. j. Tauris Danubius, a. s., Corte, spol. s r. o., Hrádok a Svaman, spol. s r. o., a zvyšok porážok uskutočnilo veľké množstvo menších bitúnkov, pričom žiadny z nich nedisponuje z hľadiska trhových podielov významným postavením na predmetnom relevantnom trhu. Vzhľadom na štruktúru konkurenčného prostredia, voľné kapacity konkurenčných bitúnkov ako aj súčasné podnikateľské podmienky na predmetnom relevantnom trhu, uskutočnením posudzovanej koncentrácie nezíska podnikateľ PENTA takú trhovú pozíciu, ktorá by mu umožňovala správať sa na predmetnom relevantnom trhu nezávisle od svojich dodávateľov, konkurentov a odberateľov. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu porážok jatočného hovädzieho dobytka v Slovenskej republike. 

7.2	Relevantný trh spracovania a predaja bravčového mäsa

Pri vyčísľovaní celkovej veľkosti relevantného trhu spracovania a predaja bravčového mäsa úrad pre účely tohto rozhodnutia vychádzal z kumulovaných údajov vo výkazoch BM (MP SR) 1-12, ktoré spracováva spoločnosť Radela. Štruktúra týchto údajov umožňuje rozdeliť celkovú spotrebu bravčového mäsa v Slovenskej republike na množstvo mäsa, ktoré bolo spotrebované na výrobu mäsových výrobkov a konzerv a na množstvo mäsa, ktoré bolo predané na území Slovenskej republiky. Údaj o množstve bravčového mäsa, ktoré bolo predané na území Slovenskej republiky tak presnejšie odráža skutočnú veľkosť relevantného trhu spracovania a predaja bravčového mäsa v Slovenskej republike. Konkrétne údaje o celkovom predaji bravčového mäsa v Slovenskej republike v rokoch 2005, 2006 a 2007 sa nachádzajú v nasledujúcej tabuľke.

Rok	Predaj bravčového mäsa v SR (tony)	
2005	87 857	
2006	96 352	
2007	87 157	
Zdroj: Výkazy BM (MP SR) 1-12

Podiely účastníkov koncentrácie na relevantnom trhu spracovania a predaja bravčového mäsa vyčíslil úrad na základe údajov o predaji bravčového mäsa zistených z výkazov BM (MP SR) 1-12, ktoré zasielali spoločnosti PM Zbrojníky, Mecom a Hrádok spoločnosti Radela v rokoch 2005, 2006 a 2007. Podiely konkurentov na predmetnom relevantnom trhu vyčíslil úrad na základe údajov získaných v prieskume, ktorý úrad uskutočnil v rámci predmetného správneho konania, ako aj na základe údajov získaných v predchádzajúcej činnosti úradu. Konkrétna výška trhových podielov, ktoré dosiahli účastníci koncentrácie a vybraní konkurenti na relevantnom trhu spracovania a predaja bravčového mäsa je uvedená v nasledujúcej tabuľke.

Podnikatelia	Podiely na relevantnom trhu predaja bravčového mäsa v SR (%)	
	2005	2006	2007	
PM Zbrojníky	[4,00 – 8,00]	[2,00 – 4,50]	[3,00 – 5,50]	
Mecom	[2,00 – 6,00]	[2,00 – 6,00]	[1,00 – 3,00]	
Hrádok 	[7,00 – 11,00]	[5,00 – 8,50]	[7,00 – 10,00]	
Tauris, a. s.	2,79	6,78	5,19	
Tauris Myjava, spol. s r. o.	9,49	3,15	3,64	
Mäso Spiš, spol. s r. o.	1,42	1,09	1,17	
Púchovský mäsový priemysel, a. s.	1,85	1,61	1,27	
Svaman, spol. s r. o.	3,56	4,01	4,99	
Maroš, spol. s r. o.	3,35	1,72	2,27	
Hôrka, s. r. o.	1,15	0,55	0,54	
Nord Svit, s. r. o.	1,44	1,34	0,82	
Zdroj: Oznámenie koncentrácie, prieskum úradu

Vychádzajúc z výšky trhových podielov uvedených v predchádzajúcej tabuľke možno konštatovať, že najvýznamnejšími podnikateľmi na predmetnom relevantnom trhu je podnikateľ HC Trade, ktorý prostredníctvom spoločností Mecom a Hrádok dosiahol v roku 2007 podiel na tomto trhu vo výške [8,50 – 12,00] % a spoločnosť Eco-Invest, a. s., ktorá prostredníctvom dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o. dosiahla v roku 2007 podiel na tomto trhu vo výške 10 %. Najbližšími konkurentmi týchto spoločností sú podľa výšky trhových podielov spoločnosti Svaman, spol. s r. o., PM Zbrojníky a Maroš, spol. s r. o..

Na základe verejne dostupných zoznamov Štátnej veterinárnej a potravinovej správy Slovenskej republiky o schválených prevádzkach pre čerstvé mäso úrad zistil, že na predmetnom relevantnom trhu pôsobí viac ako 200 podnikateľov, ktorí sa zaoberajú spracovaním a následným predajom bravčového mäsa na území Slovenskej republiky. Z vyššie uvedeného teda vyplýva, že relevantný trh spracovania a predaja bravčového mäsa sa vyznačuje malým počtom väčších podnikateľov a veľkým počtom menších podnikateľov. Podnikatelia pôsobiaci na predmetnom relevantnom trhu predávajú bravčové mäso buď v určitom regióne, resp. regiónoch alebo na území celej Slovenskej republiky. 

Zo štatistických údajov zároveň vyplýva, že podstatná časť celkovej spotreby bravčového mäsa na území Slovenskej republiky pochádza zo zahraničia. Podľa Komoditnej správy VUEPP pre ošípané bolo v roku 2007 dovezené na územie Slovenska čerstvé, chladené a mrazené mäso zodpovedajúce približne 38 % z celkovej spotreby bravčového mäsa na Slovensku. Najväčší podiel na dovoze čerstvého, chladeného a mrazeného bravčového mäsa na Slovensko mali v roku 2007 dovozy z Poľska a Česka. V posledných piatich rokoch pritom dovoz čerstvého, chladeného a mrazeného bravčového mäsa niekoľkonásobne stúpol. V roku 2007 sa na územie Slovenska doviezlo takmer 5-krát viac čerstvého, chladeného a mrazeného bravčového mäsa ako v roku 2003. 

Podľa predpokladov Komoditnej správy VUEPP pre ošípané dôjde v roku 2008 oproti roku 2007 k ďalšiemu poklesu hrubej domácej produkcie bravčového mäsa, a to o 25,7 %. Zároveň sa predpokladá ďalšie zvýšenie dovozu bravčového mäsa, pričom pri celkovej spotrebe bravčového mäsa na Slovensku dôjde podľa predpokladov iba k miernemu nárastu v porovnaní s rokom 2007.

Spotrebiteľské ceny bravčového mäsa mali podľa Komoditnej správy VUEPP pre ošípané v roku 2007 sínusový priebeh a v poslednom mesiaci boli spotrebiteľské ceny jednotlivých druhov bravčového mäsa nižšie ako ceny v poslednom mesiaci v predchádzajúcom roku. Priemerné ročné ceny boli nižšie od 5,1 % pri karé do 8,6 % pri pliecku. Z dôvodu celosvetového zvýšenia cien krmív a kŕmnych zmesí však možno očakávať zvýšenie cien bravčového mäsa a mäsových výrobkov ako následok zvýšených nákladov na chov a výkrm ošípaných. 

Úrad v rámci predmetného správneho konania uskutočnil prieskum, v ktorom oslovil obchodné reťazce, ktoré pre výrobcov predstavujú najväčší podiel na predaji bravčového mäsa. Z odpovedí oslovených obchodných reťazcov vyplýva, že predaj bravčového mäsa sa uskutočňuje na základe zmlúv s individuálne dohodnutými obchodnými podmienkami prevažne na obdobie jedného roka. Vzhľadom na charakter predmetného tovaru, rozhodovanie spotrebiteľov predovšetkým na základe ceny a dostatočný počet dodávateľov, odberatelia bravčového mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa bravčového mäsa. Na základe týchto skutočností môžu odberatelia mäsových výrobkov vyvolávať tlak na svojich dodávateľov pri vyjednávaní obchodných podmienok.

Uskutočnením posudzovanej koncentrácie si podnikateľ PENTA zvýši trhový podiel na predmetnom relevantnom trhu o [3,00 – 6,00] %, čím nadobudne trhový podiel vo výške [12,50 – 16,50] % a získa tak najvyšší podiel na predmetnom relevantnom trhu. Vzhľadom na štruktúru relevantného trhu spracovania a predaja bravčového mäsa na území Slovenskej republiky, vyjednávaciu silu odberateľov, rastúce dovozy bravčového mäsa, nízke bariéry vstupu pre nových podnikateľov ako aj spotrebiteľské správanie orientované predovšetkým podľa ceny však možno konštatovať, že podnikateľ PENTA bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja bravčového mäsa v Slovenskej republike. 

7.3	Relevantný trh spracovania a predaja hovädzieho mäsa

Pri vyčísľovaní celkovej veľkosti relevantného trhu spracovania a predaja hovädzieho mäsa úrad pre účely tohto rozhodnutia vychádzal z kumulovaných údajov vo výkazoch BM (MP SR) 1-12, ktoré spracováva spoločnosť Radela. Štruktúra týchto údajov umožňuje rozdeliť celkovú spotrebu hovädzieho mäsa v Slovenskej republike na množstvo mäsa, ktoré bolo spotrebované na výrobu mäsových výrobkov a konzerv a na množstvo mäsa, ktoré bolo predané na území Slovenskej republiky. Údaj o množstve hovädzieho mäsa, ktoré bolo predané na území Slovenskej republiky tak presnejšie odráža skutočnú veľkosť relevantného trhu spracovania a predaja hovädzieho mäsa v Slovenskej republike. Konkrétne údaje o celkovom predaji hovädzieho mäsa v Slovenskej republike v rokoch 2005, 2006 a 2007 sa nachádzajú v nasledujúcej tabuľke.

Rok	Predaj hovädzieho mäsa v SR (tony)	
2005	16 370	
2006	15 734	
2007	14 633	
Zdroj: Výkazy BM (MP SR) 1-12

Podiely účastníkov koncentrácie na relevantnom trhu spracovania a predaja hovädzieho mäsa vyčíslil úrad na základe údajov o predaji hovädzieho mäsa zistených z výkazov BM (MP SR) 1-12, ktoré zasielali spoločnosti PM Zbrojníky, Mecom a Hrádok spoločnosti Radela v rokoch 2005, 2006 a 2007. Podiely konkurentov na predmetnom relevantnom trhu vyčíslil úrad na základe údajov získaných v prieskume, ktorý úrad uskutočnil v rámci predmetného správneho konania, ako aj na základe údajov získaných v predchádzajúcej činnosti úradu. Konkrétna výška trhových podielov, ktoré dosiahli účastníci koncentrácie a vybraní konkurenti na relevantnom trhu spracovania a predaja hovädzieho mäsa je uvedená v nasledujúcej tabuľke.

Podnikatelia	Podiely na relevantnom trhu predaja hovädzieho mäsa v SR (%)	
	2005	2006	2007	
PM Zbrojníky	[2,50 – 5,00]	[2,50 – 5,00]	[2,50 – 5,00]	
Mecom	[2,00 – 5,00]	[2,00 – 5,00]	[1,00 – 3,00]	
Hrádok 	[4,50 – 8,00]	[4,50 – 8,00]	[4,50 – 8,00]	
Tauris, a. s.	4,8	8,77	3,81	
Tauris Myjava, spol. s r. o.	3,40	1,36	0,94	
Mäso Spiš, spol. s r. o.	1,67	1,67	1,20	
Púchovský mäsový priemysel, a. s.	1,67	0,76	0,66	
Svaman, spol. s r. o.	1,77	2,05	3,18	
Maroš, spol. s r. o.	1,73	0,86	1,59	
Hôrka, s. r. o.	1,95	0,97	0,96	
Nord Svit, s. r. o.	0,38	0,69	0,70	
Zdroj: Oznámenie koncentrácie, prieskum úradu

Z výšky trhových podielov uvedených v predchádzajúcej tabuľke vyplýva, že podnikateľ PENTA bol prostredníctvom spoločnosti PM Zbrojníky tretím najväčším podnikateľom na predmetnom relevantnom trhu v roku 2007. Podnikateľom s najvyšším trhovým podielom bol podnikateľ HC Trade a spoločnosť Eco-Invest, a. s. dosiahla prostredníctvom dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o. druhý najvyšší trhový podiel. 

Na základe verejne dostupných zoznamov Štátnej veterinárnej a potravinovej správy Slovenskej republiky o  prevádzkach pre čerstvé mäso úrad zistil, že na predmetnom relevantnom trhu pôsobí viac ako 200 podnikateľov, ktorí sa zaoberajú spracovaním a následným predajom hovädzieho mäsa na území Slovenskej republiky. Z vyššie uvedeného teda vyplýva, že relevantný trh spracovania a predaja bravčového mäsa sa vyznačuje malým počtom väčších podnikateľov a veľkým počtom menších podnikateľov. Podnikatelia pôsobiaci na predmetnom relevantnom trhu predávajú hovädzie mäso buď v určitom regióne, resp. regiónoch alebo na území celej Slovenskej republiky. 

Zo štatistických údajov zároveň vyplýva, že značná časť celkovej spotreby hovädzieho mäsa na území Slovenskej republiky pochádza zo zahraničia. Podľa Komoditnej správy VUEPP pre hovädzí dobytok bolo v roku 2007 dovezené na územie Slovenska čerstvé, chladené a mrazené mäso zodpovedajúce približne 23 % z celkovej spotreby hovädzieho mäsa na Slovensku. Najväčší podiel na dovoze čerstvého a chladeného hovädzieho mäsa mali v roku 2007 dovozy z Poľska a Česka. Mrazené hovädzie mäso sa najviac dovážalo z Česka a Španielska. V posledných piatich rokoch pritom dovoz čerstvého, chladeného a mrazeného hovädzieho mäsa významne stúpol. V roku 2007 bolo na územie Slovenska dovezeného takmer 1,5-násobne viac čerstvého, chladeného a mrazeného hovädzieho mäsa ako v roku 2003.

Podľa predpokladov Komoditnej správy VUEPP pre hovädzí dobytok dôjde v roku 2008 oproti roku 2007 k poklesu hrubej domácej produkcie hovädzieho mäsa, a to o 3,39 %. Zároveň sa predpokladá mierne zvýšenie dovozu hovädzieho mäsa, pričom pri celkovej spotrebe hovädzieho mäsa na Slovensku dôjde podľa predpokladov k miernemu poklesu v porovnaní s rokom 2007.

Spotrebiteľské ceny hovädzieho mäsa boli podľa Komoditnej správy VUEPP pre hovädzí dobytok v roku 2007 veľmi vyrovnané a v poslednom mesiaci boli spotrebiteľské ceny všetkých druhov hovädzieho mäsa nižšie ako ceny v poslednom mesiaci v predchádzajúcom roku. 

Úrad v rámci predmetného správneho konania uskutočnil prieskum, v ktorom oslovil obchodné reťazce, ktoré pre výrobcov predstavujú najväčší podiel na predaji hovädzieho mäsa. Z odpovedí oslovených obchodných reťazcov vyplýva, že predaj hovädzieho mäsa sa uskutočňuje na základe zmlúv s individuálne dohodnutými obchodnými podmienkami prevažne na obdobie jedného roka. Vzhľadom na charakter predmetného tovaru, rozhodovanie spotrebiteľov predovšetkým na základe ceny a dostatočný počet dodávateľov, odberatelia hovädzieho mäsa neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa hovädzieho mäsa. Na základe týchto skutočností môžu odberatelia mäsových výrobkov vyvolávať tlak na svojich dodávateľov pri vyjednávaní obchodných podmienok.

Uskutočnením posudzovanej koncentrácie si podnikateľ PENTA zvýši trhový podiel na predmetnom relevantnom trhu o [7,00 – 10,00] %, čím nadobudne trhový podiel vo výške [10,00 – 14,00] % a získa tak najvyšší podiel na predmetnom relevantnom trhu. Vzhľadom na štruktúru relevantného trhu spracovania a predaja hovädzieho mäsa na území Slovenskej republiky, vyjednávaciu silu odberateľov, rastúce dovozy hovädzieho mäsa, spotrebiteľské správanie orientované predovšetkým podľa ceny a nízke bariéry vstupu pre nových podnikateľov však možno konštatovať, že podnikateľ PENTA bude vystavený na predmetnom relevantnom trhu podstatnej hospodárskej súťaži i po uskutočnení posudzovanej koncentrácie a nebude sa môcť správať nezávisle voči svojim konkurentom, dodávateľom a odberateľom. 

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja hovädzieho mäsa v Slovenskej republike. 

7.4	Relevantný trh spracovania a predaja mäsových výrobkov

Pri vyčísľovaní celkovej veľkosti relevantného trhu spracovania a predaja mäsových výrobkov úrad pre účely tohto rozhodnutia vychádzal z kumulovaných údajov vo výkazoch s názvom Rozdelenie výrobkov z mäsa s označením RM (MP SR) 2 - 12 (ďalej len „výkazy RM (MP SR) 2-12“), ktoré spracováva spoločnosť Radela. Konkrétne údaje o celkovom predaji mäsových výrobkov na území Slovenskej republiky v rokoch 2005, 2006 a 2007 sa nachádzajú v nasledujúcej tabuľke.

Rok	Predaj mäsových výrobkov v SR (tony)	
2005	99 016	
2006	102 711	
2007	105 120	
Zdroj: Výkazy RM (MP SR) 2-12

Podiely účastníkov koncentrácie na relevantnom trhu spracovania a predaja mäsových výrobkov vyčíslil úrad na základe údajov o predaji mäsových výrobkov zistených z výkazov RM (MP SR) 2-12, ktoré zasielali spoločnosti PM Zbrojníky, Mecom a Hrádok spoločnosti Radela v rokoch 2005, 2006 a 2007. Podiely konkurentov na predmetnom relevantnom trhu vyčíslil úrad na základe údajov získaných v prieskume, ktorý úrad uskutočnil v rámci predmetného správneho konania, ako aj na základe údajov získaných v predchádzajúcej činnosti úradu. Konkrétna výška trhových podielov, ktoré dosiahli účastníci koncentrácie a vybraní konkurenti na relevantnom trhu spracovania a predaja mäsových výrobkov je uvedená v nasledujúcej tabuľke.

Podnikatelia	Podiely na relevantnom trhu predaja mäsových výrobkov v SR (%)	
	2005	2006	2007	
PM Zbrojníky	[10,00 – 14,00]	[7,00 – 11,00]	[5,00 – 8,00]	
Mecom	[16,00 – 20,00]	[16,00 – 22,00]	[17,00 – 23,00]	
Hrádok 	[10,00 – 14,00]	[09,00 – 13,00]	[12,00 – 16,00]	
Tauris, a. s.	16,69	14,17	15,76	
Tauris Myjava, spol. s r. o.	3,93	3,80	4,37	
Mäso Spiš, spol. s r. o.	3,73	3,59	3,66	
Púchovský mäsový priemysel, a. s.	2,15	2,03	2,26	
Svaman, spol. s r. o.	0,83	0,77	1,74	
Maroš, spol. s r. o.	0,54	0,41	0,40	
Hôrka, s. r. o.	0,54	1,68	1,17	
Nord Svit, s. r. o.	3,46	2,56	3,19	
Zdroj: Oznámenie koncentrácie, prieskum úradu

Vychádzajúc z vyššie uvedenej tabuľky úrad zistil, že v roku 2007 dosiahol najvyšší trhový podiel podnikateľ HC Trade, ktorý prostredníctvom spoločností Mecom a Hrádok dosiahol v roku 2007 trhový podiel na predmetnom relevantnom trhu vo výške [34,00 – 38,00] %. Druhý najvyšší trhový podiel na predmetnom relevantnom trhu, vo výške 23,79 %, dosiahla v roku 2007 spoločnosť Eco-Invest, a. s. prostredníctvom svojich dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o.. Tretím najväčším podnikateľom z hľadiska trhového podielu bol v roku 2007 na predmetnom relevantnom trhu podnikateľ PENTA, ktorý prostredníctvom spoločnosti PM Zbrojníky dosiahol na relevantnom trhu spracovania a predaja mäsových výrobkov trhový podiel vo výške [5,00 – 8,00] %.

Na základe verejne dostupných zoznamov Štátnej veterinárnej a potravinovej správy Slovenskej republiky o schválených a povolených prevádzkach pre mäsové výrobky a čerstvé mäso úrad zistil, že na predmetnom relevantnom trhu pôsobí až 213 podnikateľov, ktorí sa zaoberajú spracovaním a následným predajom mäsových výrobkov na území Slovenskej republiky. Z vyššie uvedeného teda vyplýva, že relevantný trh spracovania a predaja mäsových výrobkov sa vyznačuje malým počtom väčších podnikateľov a veľkým počtom menších podnikateľov. Podnikatelia pôsobiaci na predmetnom relevantnom trhu predávajú mäsové výrobky buď v určitom regióne, resp. regiónoch alebo na území celej Slovenskej republiky. 

Zo štatistických údajov zároveň vyplýva, že časť z celkového predaja mäsových výrobkov na území Slovenskej republiky pochádza zo zahraničia. Podľa údajov zo Štatistického úradu SR bolo na územie Slovenskej republiky dovezených 16 583 ton mäsových výrobkov, čo bolo oproti roku 2006 viac o 37,5 % a oproti dovozu mäsových výrobkov v roku 2005 to bolo viac až o 91 %. Najväčší podiel mäsových výrobkov bol v roku 2007 dovezený z Česka, Poľska, Nemecka a Maďarska.

Podľa údajov o odbytových cenách, ktoré sleduje spoločnosť Radela vo výkaze Mesačný výkaz o vývoji priemerných nákupných cien jatočných zvierat a odbytových cien výsekového mäsa a výrobkov CM (MP SR) 3-12 (ďalej len „výkaz CM (MP SR) 3-12“) možno konštatovať, že priemerné ceny za 1 kg vybraných mäsových výrobkov, za ktoré ich poskytujú výrobcovia predajcom do predajní sa vo všeobecnosti v posledných troch rokoch znížili. 

Úrad v rámci predmetného správneho konania uskutočnil prieskum, v ktorom oslovil obchodné reťazce, ktoré pre výrobcov predstavujú najväčší podiel na predaji mäsových výrobkov. Z odpovedí oslovených obchodných reťazcov vyplýva, že predaj mäsových výrobkov sa uskutočňuje na základe zmlúv s individuálne dohodnutými obchodnými podmienkami prevažne na obdobie jedného roka. Vzhľadom na charakter predmetného tovaru, rozhodovanie spotrebiteľov predovšetkým na základe ceny a dostatočný počet dodávateľov, odberatelia mäsových výrobkov neakceptujú dlhodobé alebo exkluzívne distribučné zmluvy s dodávateľmi a nie je pre nich finančne ani časovo náročné zmeniť dodávateľa mäsových výrobkov. Na základe týchto skutočností môžu odberatelia mäsových výrobkov vyvolávať tlak na svojich dodávateľov pri vyjednávaní obchodných podmienok.

Uskutočnením posudzovanej koncentrácie nadobudne podnikateľ PENTA trhový podiel podnikateľa HC Trade, ktorý dosiahol v roku 2007 najvyšší trhový podiel na predmetnom relevantnom trhu. Vzhľadom na to, že uskutočnením posudzovanej koncentrácie získa podnikateľ PENTA trhový podiel vo výške [39,50 – 44,00] %, podnikateľ PENTA, ktorý bol pred koncentráciou tretím najväčším hráčom na predmetnom relevantnom trhu, sa tak z hľadiska trhového podielu stane najväčším podnikateľom na relevantnom trhu spracovania a predaja mäsových výrobkov. Najbližším konkurentom podnikateľa PENTA bude po uskutočnení koncentrácie spoločnosť Eco-Invest, a. s., ktorá prostredníctvom svojich dcérskych spoločností Tauris, a. s., Tauris Myjava, spol. s r. o. a MäsoSpiš, spol. s r. o., dosiahla v roku 2007 na predmetnom relevantnom trhu podiel vo výške 23,79 %.

Z predchádzajúcej činnosti úradu vyplýva, že určitá skupina mäsových výrobkov z bravčového a hovädzieho mäsa je zastupiteľná s hydinovými mäsovými výrobkami. 
V prípade vyčíslenia trhových podielov na relevantnom trhu spracovania a predaja mäsových výrobkov vrátane hydinových mäsových výrobkov podnikateľ PENTA uskutočnením posudzovanej koncentrácie dosiahne podiel vo výške [36,00 - 40,00] % a spoločnosť Eco-Invest, a. s. ako druhý najväčší podnikateľ na predmetnom relevantnom trhu dosiahne trhový podiel vo výške 21,78 %. Medzi konkurentov účastníkov koncentrácie na relevantnom trhu spracovania a predaja mäsových výrobkov vrátane hydinových mäsových výrobkov potom patria napríklad aj spoločnosti HYZA, a. s. a HYDINA ZK, a. s., ktoré sú zamerané iba na výrobu hydinových mäsových výrobkov. 

Vzhľadom na to že, tak ako bolo uvedené vyššie, na relevantnom trhu spracovania a predaja mäsových výrobkov na území Slovenskej republiky pôsobí viacero veľkých a množstvo ďalších menších podnikateľov, ktorí sa zaoberajú poskytovaním mäsových výrobkov na celom území Slovenskej republiky alebo len v určitých regiónoch, vyjednávaciu silu odberateľov, rastúce dovozy, spotrebiteľské správanie orientované predovšetkým podľa ceny a nízke bariéry vstupu na relevantný trh spracovania a predaja mäsových výrobkov, úrad dospel k záveru, že podnikateľ PENTA bude vystavený podstatnej hospodárskej súťaži na predmetnom relevantnom trhu i po uskutočnení posudzovanej koncentrácie a nebude sa môcť na predmetnom relevantnom trhu správať nezávisle voči svojim dodávateľom, konkurentom a odberateľom.

Na základe vyššie uvedených skutočností úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantnom trhu spracovania a predaja mäsových výrobkov v Slovenskej republike.

7.5	Relevantný trh maloobchodného predaja bravčového mäsa, hovädzieho mäsa a mäsových výrobkov

Pri vyhodnocovaní dopadov predmetnej koncentrácie na príslušný relevantný trh úrad vychádzal z podkladov a informácií predložených účastníkom konania ako aj z podkladov a informácií zistených v rámci prieskumu, v ktorom úrad oslovil mestské úrady a predajne bravčového mäsa, hovädzieho mäsa a mäsových výrobkov vo vybraných lokalitách. Vzhľadom na priestorové vymedzenie predmetného relevantného trhu, úrad skúmal dopady posudzovanej koncentrácie na predmetné relevantné trhy v nasledovných lokalitách:

7.5.1	Čierna nad Tisou

Z oznámenia koncentrácie ako aj z prieskumu úradu vyplýva, že obyvatelia Čiernej nad Tisou majú možnosť nakúpiť bravčové mäso, hovädzie mäso a mäsové výrobky vo viacerých predajniach. 

Účastníci koncentrácie prostredníctvom spoločností PM Zbrojníky a Mecom Trade prevádzkujú v Čiernej nad Tisou každý jednu predajňu. Podiely týchto predajní na predmetnom relevantnom trhu vyčíslili účastníci koncentrácie na základe tržieb, ktoré dosiahli ich predajne z predaja bravčového mäsa, hovädzieho mäsa a mäsových výrobkov. Konkrétne údaje o trhových podieloch v percentách sú uvedené v nasledujúcej tabuľke:

Názov	Sídlo	2005	2006	2007	
PM Zbrojníky	Ul. Dukelských Hrdinov	[15 – 19]	[12 – 16]	[9 – 13]	
Mecom Trade	Hlavná ul.	[28 – 32]	[21 – 25]	[16 – 20]	
Zdroj: Oznámenie koncentrácie

Na základe  údajov získaných v prieskume úradu možno konštatovať, že z hľadiska trhových podielov predstavujú najvýznamnejších konkurentov účastníkov koncentrácie na predmetnom relevantnom trhu supermarkety Lidl Slovenská republika, v. o. s., prevádzka so sídlom Malokapušianská, Veľké Kapušany (ďalej len „Lidl Veľké Kapušany“) a TESCO STORES SR, a. s., prevádzka so sídlom Zoltána Fábryho, Veľké Kapušany (ďalej len „Tesco Veľké Kapušany“), ale aj predajne COOP Jednota Slovensko, spotrebné družstvo, prevádzka so sídlom Duklianskych hrdinov, Čierna nad Tisou, resp. mäsový kútik spoločnosti Cimbaľák, s. r. o. (ďalej len „Coop-Cimbaľák Čierna nad Tisou“), TAURIS CASSOVIA, s. r. o., Námestie pionierov 151, Čierna nad Tisou (ďalej len „Tauris Čierna nad Tisou“) a Csókási, Sídlisko Družba, Čierna nad Tisou (ďalej len „Csókási“). Konkrétne údaje o tržbách z predaja bravčového mäsa, hovädzieho mäsa a mäsových výrobkov boli označené za predmet obchodného tajomstva a sú súčasťou spisového materiálu. 

Z predložených podkladov a informácií úrad zistil, že v januári 2008 bol v Kráľovskom Chlmci otvorený supermarket Tesco a podľa názoru účastníkov koncentrácie bude táto predajňa dostupnejšia pre obyvateľov Čiernej nad Tisou ako supermarket Tesco vo Veľkých Kapušanoch, čo prispeje k rozšíreniu existujúcich možností pre obyvateľov Čiernej nad Tisou pri nákupe bravčového mäsa, hovädzieho mäsa a mäsových výrobkov. 

Vzhľadom na to, že na predmetnom relevantnom trhu existuje dostatočný počet predajní, ktoré ponúkajú bravčové mäso, hovädzie mäso a mäsové výrobky, a ktoré sú vzhľadom na svoju vzdialenosť a dostupnosť z hľadiska spotrebiteľa zastupiteľné, úrad dospel k záveru, že podnikateľ PENTA bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom relevantnom trhu.

7.5.2	Kráľovský Chlmec

Z oznámenia koncentrácie ako aj z prieskumu úradu vyplýva, že obyvatelia Kráľovského Chlmca majú možnosť nakúpiť bravčové mäso, hovädzie mäso a mäsové výrobky vo viacerých predajniach. 

Účastníci koncentrácie prostredníctvom spoločností PM Zbrojníky a Mecom Trade prevádzkujú v Kráľovskom Chlmci každý jednu predajňu. Podiely týchto predajní na predmetnom relevantnom trhu vyčíslili účastníci koncentrácie na základe tržieb, ktoré dosiahli ich predajne z predaja bravčového mäsa, hovädzieho mäsa a mäsových výrobkov. Konkrétne údaje o trhových podieloch v percentách sú uvedené v nasledujúcej tabuľke.

Názov	Sídlo	2005	2006	2007	
PM Zbrojníky	Hlavná ul.	[15 – 19]	[11 – 15]	[10 – 14]	
Mecom Trade	Hlavná ul.	[27 – 31]	[21 – 25]	[18 – 22]	
Zdroj: Oznámenie koncentrácie

Za najvýznamnejších konkurentov na predmetnom relevantnom trhu označili účastníci koncentrácie nasledovné predajne so sídlom v Kráľovskom Chlmci: COOP Jednota Slovensko, spotrebné družstvo, prevádzka so sídlom Hlavná, Kráľovský Chlmec (ďalej len „Coop Kráľovský Chlmec“), Pandy, Hlavná, Kráľovský Chlmec (ďalej len „Pandy“), Bimba, Hlavná, Kráľovský Chlmec (ďalej len „Bimba“), Fülöp, Ibrányiho, Kráľovský Chlmec (ďalej len „Fülöp“), TAURIS CASSOVIA, s. r. o., Hlavná, Kráľovský Chlmec (ďalej len „Tauris Kráľovský Chlmec“). Účastníci koncentrácie označili za konkurentov svojich predajní aj predajne so sídlom mimo Kráľovského Chlmca: Lidl Veľké Kapušany, COOP Jednota Slovensko, spotrebné družstvo, prevádzka so sídlom P. O. Hviezdoslava, Veľké Kapušany, resp. mäsový kútik spoločnosti Cimbaľák, s. r. o. (ďalej len „Coop-Cimbaľák Veľké Kapušany“) a Tesco Veľké Kapušany, pričom vychádzali zo vzdialenosti a dostupnosti týchto predajní a zo skutočnosti, že spádové oblasti predajní účastníkov koncentrácie sa prekrývajú so spádovými oblasťami týchto predajní. 

Na základe údajov o tržbách týchto predajní zistených v prieskume úradu možno konštatovať, že najvýznamnejších konkurentov na predmetnom relevantnom trhu predstavujú pre predajne účastníkov koncentrácie predovšetkým supermarkety Lidl a Tesco vo Veľkých Kapušanoch ale aj predajne Fülöp, Tauris Kráľovský Chlmec a Coop Kráľovský Chlmec. Konkrétne údaje o tržbách z predaja bravčového mäsa, hovädzieho mäsa a mäsových výrobkov boli označené za predmet obchodného tajomstva a sú súčasťou spisového materiálu. 

Z predložených podkladov a informácií úrad zistil, že v januári 2008 bol v Kráľovskom Chlmci otvorený supermarket Tesco a podľa odhadov účastníkov koncentrácie bude táto predajňa dostupnejšia pre obyvateľov Kráľovského Chlmca ako supermarket Tesco vo Veľkých Kapušanoch, čo prispeje k rozšíreniu existujúcich možností pre obyvateľov Kráľovského Chlmca pri nákupe bravčového mäsa, hovädzieho mäsa a mäsových výrobkov. 

Vzhľadom na to, že na predmetnom relevantnom trhu existuje dostatočný počet predajní, ktoré ponúkajú bravčové mäso, hovädzie mäso a mäsové výrobky, a ktoré sú vzhľadom na svoju vzdialenosť a dostupnosť z hľadiska spotrebiteľa zastupiteľné, úrad dospel k záveru, že podnikateľ PENTA bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom relevantnom trhu.

7.5.3	Sečovce

Z oznámenia koncentrácie ako aj z prieskumu úradu vyplýva, že obyvatelia Sečoviec majú možnosť nakúpiť bravčové mäso, hovädzie mäso a mäsové výrobky vo viacerých predajniach. 

Podnikateľ PENTA prostredníctvom spoločnosti PM Zbrojníky prevádzkuje v Sečovciach jednu predajňu a podnikateľ HC Trade prostredníctvom spoločnosti Mecom Trade prevádzkuje v Sečovciach tri predajne. Podiely týchto predajní na predmetnom relevantnom trhu vyčíslili účastníci koncentrácie na základe tržieb, ktoré dosiahli ich predajne z predaja bravčového mäsa, hovädzieho mäsa a mäsových výrobkov. Konkrétne údaje o trhových podieloch účastníkov koncentrácie v percentách sú uvedené v nasledujúcej tabuľke.

Názov	Sídlo	2005	2006	2007	
PM Zbrojníky	Nám. sv. Cyrila a Metoda	[2 – 6]	[2 – 6]	[2 – 6]	
Mecom Trade	Ul. Dargovská	0	0	[0 – 2]	
Mecom Trade	Obchodná ul.	[7 – 11]	[6 – 10]	[4 – 8]	
Mecom Trade	Nám. sv. Cyrila a Metoda	0	[3 – 7]	[3 – 7]	
Zdroj: Oznámenie koncentrácie

Za najvýznamnejších konkurentov na predmetnom relevantnom trhu označili účastníci koncentrácie nasledovné predajne so sídlom v Sečovciach: COOP Jednota Slovensko, spotrebné družstvo, prevádzka so sídlom Nám. sv. Cyrila a Metoda, Sečovce (ďalej len „Coop Sečovce“), BALA, s. r. o., prevádzka so sídlom Nám. sv. Cyrila a Metoda, Sečovce (ďalej len „BALA Sečovce“), Potraviny ABC, Obchodná, Sečovce (ďalej len „ABC Obchodná“), Potraviny ABC, Sídlisko SNP, Sečovce (ďalej len „ABC SNP“), JAMALA potraviny, Obchodná 165, Sečovce (ďalej len „JAMALA“). Účastníci koncentrácie označili za konkurentov svojich predajní aj predajne so sídlom mimo Sečoviec: COOP Jednota Slovensko, spotrebné družstvo, prevádzka so sídlom M. R. Štefánika, Trebišov (ďalej len „Coop Trebišov“), Lidl Slovenská republika, v. o. s., prevádzka so sídlom M. R. Štefánika, Trebišov (ďalej len „Lidl Trebišov“), BILLA, s. r. o., prevádzka so sídlom Brehovská, Trebišov (ďalej len „Billa Trebišov“), AHOLD Retail Slovakia, k. s., Humenská cesta, Michalovce (ďalej len „Ahold Michalovce“), LABAŠ, s. r. o., prevádzka so sídlom Nad Laborcom, Michalovce (ďalej len „Labaš Michalovce“), Kaufland Slovenská republika, v. o. s., prevádzka so sídlom M. R. Štefánika, Michalovce (ďalej len „Kaufland Michalovce“), Lidl Slovenská republika, v. o. s., prevádzka so sídlom Mierová, Michalovce (ďalej len „Lidl Michalovce“) a TESCO STORES SR, a. s., prevádzka so sídlom Sobranecká cesta, Michalovce (ďalej len „Tesco Michalovce“), pričom vychádzali zo vzdialenosti a dostupnosti týchto predajní a zo skutočnosti, že spádové oblasti predajní účastníkov koncentrácie sa prekrývajú so spádovými oblasťami týchto predajní. 

Na základe údajov o tržbách týchto spoločností zistených v prieskume úradu možno konštatovať, že najvýznamnejších konkurentov na predmetnom relevantnom trhu predstavujú pre predajne účastníkov koncentrácie predovšetkým predajne Tesco Michalovce, Kaufland Michalovce a Ahold Michalovce a predajne Coop Trebišov a Lidl Trebišov. Konkrétne údaje o tržbách z predaja bravčového mäsa, hovädzieho mäsa a mäsových výrobkov boli označené za predmet obchodného tajomstva a sú súčasťou spisového materiálu.

Vzhľadom na to, že na predmetnom relevantnom trhu existuje dostatočný počet predajní, ktoré ponúkajú bravčové mäso, hovädzie mäso a mäsové výrobky, a ktoré sú vzhľadom na svoju vzdialenosť a dostupnosť z hľadiska spotrebiteľa zastupiteľné, úrad dospel k záveru, že podnikateľ PENTA bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom relevantnom trhu.

7.5.4	Trebišov

Z oznámenia koncentrácie vyplýva, že obyvatelia Trebišova majú možnosť nakúpiť bravčové mäso, hovädzie mäso a mäsové výrobky vo viacerých predajniach. Účastníci koncentrácie prevádzkujú v Trebišove štyri predajne. Spoločnosť PM Zbrojníky prevádzkuje v Trebišove jednu predajňu a spoločnosť Mecom Trade prevádzkuje v Trebišove tri predajne. Podiely týchto predajní na predmetnom relevantnom trhu vyčíslili účastníci koncentrácie na základe tržieb, ktoré dosiahli ich predajne z predaja bravčového mäsa, hovädzieho mäsa a mäsových výrobkov.

Za najvýznamnejších konkurentov na predmetnom relevantnom trhu označili účastníci koncentrácie nasledovné predajne so sídlom v Trebišove: Coop Trebišov, Lidl Trebišov, Billa Trebišov, TAURIS CASSOVIA, s. r. o., M. R. Štefánika, Trebišov (ďalej len „Tauris Trebišov“), Hrdlík, Pod nadjazdom, Trebišov (ďalej len „Hrdlík“), Cimbaľák, s. r. o., Brehovská, Trebišov (ďalej len „Cimbaľák Brehovská“), Cimbaľák, s. r. o., Staničná, Trebišov (ďalej len „Cimbaľák Staničná“), Mäso-Zemplín, Brehovská, Trebišov (ďalej len „Mäso-Zemplín“) a NOEMA, M. R. Štefánika, Trebišov (ďalej len „NOEMA“). Účastníci koncentrácie označili za konkurentov svojich predajní aj predajne so sídlom mimo Trebišova: Ahold Michalovce, Labaš Michalovce, Kaufland Michalovce, Lidl Michalovce a Tesco Michalovce, pričom vychádzali zo vzdialenosti a dostupnosti týchto predajní a zo skutočnosti, že spádové oblasti predajní účastníkov koncentrácie sa prekrývajú so spádovými oblasťami týchto predajní. Podiely jednotlivých konkurentov na predmetnom relevantnom trhu v Trebišove vyčíslili účastníci koncentrácie na základe kvalifikovaného odhadu obchodných zástupcov, pričom do úvahy brali predovšetkým odhadovaný počet zákazníkov, odhadovanú veľkosť predajnej plochy, šírku sortimentu a obrátku sortimentu jednotlivých predajní.

Konkrétne percentuálne údaje o výške trhových podielov účastníkov koncentrácie a vybraných konkurentov na predmetnom relevantnom trhu v rokoch 2005, 2006 a 2007 sú uvedené v nasledujúcej tabuľke:

Názov	Sídlo	2005	2006	2007	
PM Zbrojníky	Ul. Kukučínova	[5 – 9]	[5 – 9]	[4 – 8]	
Mecom Trade	Ul. M. R. Štefánika	[7 – 11]	[6 – 10]	[5 – 9]	
Mecom Trade	Ul. Čsl. Armády	[2 – 6]	[2 – 6]	[1 – 5]	
Mecom Trade	Ul. M. R. Štefánika	0	[1 – 4]	[1 – 4]	
Lidl Trebišov	Ul. M. R. Štefánika	[7 – 11]	[7 – 11]	[5 – 9]	
Billa Trebišov	Ul. Brehovská	[5 – 9]	[5 – 9]	[8 – 12]	
Tauris Trebišov	Ul. M. R. Štefánika	[3 – 7]	[2 – 6]	[1 – 5]	
Cimbaľák, s. r. o.	Ul. Brehovská	[4 – 8]	[3 – 7]	[3 – 7]	
Cimbaľák, s. r. o.	Ul. Staničná	[4 – 8]	[3 – 7]	[3 – 7]	
Zdroj: Oznámenie koncentrácie

Vzhľadom na to, že na predmetnom relevantnom trhu existuje dostatočný počet predajní, ktoré ponúkajú bravčové mäso, hovädzie mäso a mäsové výrobky, a ktoré sú vzhľadom na svoju vzdialenosť a dostupnosť z hľadiska spotrebiteľa zastupiteľné, úrad dospel k záveru, že podnikateľ PENTA bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom relevantnom trhu.

7.5.5	Žiar nad Hronom

Z oznámenia koncentrácie vyplýva, že obyvatelia Žiaru nad Hronom majú možnosť nakúpiť bravčové mäso, hovädzie mäso a mäsové výrobky vo viacerých predajniach. Účastníci koncentrácie prevádzkujú v Žiari nad Hronom tri predajne. Spoločnosť PM Zbrojníky prevádzkuje v Žiari nad Hronom jednu predajňu a spoločnosť Mecom Trade prevádzkuje v Žiari nad Hronom dve predajne. Podiely týchto predajní na predmetnom relevantnom trhu vyčíslili účastníci koncentrácie na základe tržieb, ktoré dosiahli ich predajne z predaja bravčového mäsa, hovädzieho mäsa a mäsových výrobkov.

Za najvýznamnejších konkurentov na predmetnom relevantnom trhu označili účastníci koncentrácie predajne BILLA, s. r. o., prevádzka so sídlom SNP/M. Chrásteka, Žiar nad Hronom (ďalej len „Billa ZH“), COOP Jednota Slovensko, spotrebné družstvo, ul. Š. Moyzesa, Žiar nad Hronom (ďalej len „Coop ZH“), Lidl Slovenská republika, v. o. s., prevádzka so sídlom SNP/ M. Chrásteka, Žiar nad Hronom (ďalej len „Lidl ZH“), BALA, s. r. o., prevádzka so sídlom Tajovského, Žiar nad Hronom (ďalej len „Bala ZH“), TESCO STORES SR, a. s., prevádzka so sídlom SNP, Žiad nad Hronom (ďalej len „Tesco ZH“), CBA Slovakia, s. r. o., prevádzky so sídlom Na rybníky, SNP a Moyzesova, Žiar nad Hronom (ďalej len „CBA ZH“) a Hric, Moyzesa, Žiar nad Hronom „ďalej len „Hric“). Podiely jednotlivých konkurentov na predmetnom relevantnom trhu v Žiari nad Hronom vyčíslili účastníci koncentrácie na základe kvalifikovaného odhadu obchodných zástupcov, pričom do úvahy brali predovšetkým odhadovaný počet zákazníkov, odhadovanú veľkosť predajnej plochy, šírku sortimentu a obrátku sortimentu jednotlivých predajní.

Konkrétne percentuálne údaje o výške trhových podielov účastníkov koncentrácie a vybraných konkurentov na predmetnom relevantnom trhu v rokoch 2005, 2006 a 2007 sú uvedené v nasledujúcej tabuľke:

Názov	Sídlo	2005	2006	2007	
PM Zbrojníky	Ul. Janka Kráľa	0	0	[1 – 3]	
Mecom Trade	Ul. Š. Moyzesa 	0	[5 – 9]	[9 – 13]	
Mecom Trade	Ul. SNP	0	[3 – 7]	[7 – 11]	
Billa ZH	Ul. SNP	[8 – 12]	[7 – 11]	[7 – 11]	
Coop ZH	Ul. Š. Moyzesa	[7 – 11]	[6 – 10]	[5 – 9]	
Lidl ZH	Ul. SNP	[10 – 14]	[9 – 13]	[8 – 12]	
Bala ZH	Ul. Tajovského	[3 – 7]	[2 – 6]	[1 – 5]	
Tesco ZH	Ul. SNP	41	37	34	
Zdroj: Oznámenie koncentrácie

Vzhľadom na to, že na predmetnom relevantnom trhu existuje dostatočný počet predajní, ktoré ponúkajú bravčové mäso, hovädzie mäso a mäsové výrobky, úrad dospel k záveru, že podnikateľ PENTA bude aj po uskutočnení posudzovanej koncentrácie vystavený podstatnej súťaži a nebude sa môcť správať nezávisle, a teda nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej súťaže na predmetnom relevantnom trhu.

8.	Záver

Vychádzajúc z vyššie uvedeného úrad zistil, že relevantné trhy porážok jatočných zvierat, spracovania a predaja bravčového mäsa, hovädzieho mäsa a mäsových výrobkov sa vyznačujú malým množstvom väčších podnikateľov a veľkým množstvom menších podnikateľov, ktorí svoje aktivity vykonávajú buď na území celého Slovenska alebo v určitých regiónoch. Značný podiel na celkovej spotrebe mäsa a mäsových výrobkov na území Slovenskej republiky predstavuje dovoz predmetných tovarov zo zahraničia, pričom objem ich dovozu zaznamenal v priebehu posledných rokov rastúcu tendenciu a ďalšie zvyšovanie dovozu mäsa a mäsových výrobkov sa očakáva aj v nasledujúcich rokoch. Hlavný odbytový kanál na predaj mäsa a mäsových výrobkov predstavujú pre výrobcov siete maloobchodných reťazcov, ktoré ponúkajú vo svojich predajniach mäso a mäsové výrobky od viacerých dodávateľov nielen zo Slovenska ale aj zo zahraničia. Vzhľadom na dostatočný počet vhodných dodávateľov mäsa a mäsových výrobkov a nízku vernosť zákazníkov k určitej značke majú obchodné reťazce možnosť vyvolávať tlak na dodávateľov pri vyjednávaní obchodných podmienok o dodávkach mäsa a mäsových výrobkov.

Uskutočnením posudzovanej koncentrácie si podnikateľ PENTA posilní svoje postavenie na predmetných relevantných trhoch, avšak vzhľadom na existenciu ďalších subjektov na vymedzených relevantných trhoch, rastúce dovozy bravčového mäsa, hovädzieho mäsa a mäsových výrobkov na Slovensko, vyjednávaciu silu odberateľov s dodávateľmi, nízku vernosť zákazníkov k značke výrobkov a spotrebiteľské správanie orientované predovšetkým podľa ceny, podnikateľ PENTA sa na predmetných relevantných trhoch nebude môcť správať nezávisle od svojich konkurentov, dodávateľov a spotrebiteľov. 

Predmetnou koncentráciou dôjde k posilneniu postavenia podnikateľa PENTA aj na relevantnom trhu maloobchodného predaja bravčového mäsa, hovädzieho mäsa a mäsových výrobkov. Vzhľadom na to, že na predmetných relevantných trhoch poskytujú predmetné tovary mnohé predajne, ktoré sú z hľadiska spotrebiteľov navzájom zastupiteľné, úrad dospel k záveru, že vzhľadom na štruktúru týchto trhov, budú mať spotrebitelia dostatočné možnosti výberu pri nákupe bravčového mäsa, hovädzieho mäsa a mäsových výrobkov aj po uskutočnení posudzovanej koncentrácie a podnikateľ PENTA bude vystavený podstatnej hospodárskej súťaži aj naďalej.

Po preskúmaní a komplexnom vyhodnotení všetkých získaných podkladov a informácií, úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na vymedzených relevantných trhoch na území Slovenskej republiky.

Podľa § 33 zákona úrad listom číslo 2330/PMÚ SR/2008 zo dňa 16. 06. 2008 (ďalej len „Výzva“) podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 2345/2008 dňa 17. 06. 2008, v ktorom vyznačil údaje, ktoré považuje za predmet obchodného tajomstva, pričom úradu predložil návrh iného znenia predmetných informácií, ktorý neobsahuje obchodné tajomstvo. Predložený návrh zabezpečujúci ochranu obchodného tajomstva úrad akceptoval.

S výnimkou vyššie uvedených pripomienok týkajúcich sa vymedzenia obchodného tajomstva, účastník konania v predmetnom liste uviedol, že nemá k podkladu rozhodnutia, k spôsobu jeho zistenia, ani k záverom prešetrovania, ku ktorým úrad dospel, žiadne pripomienky a nenavrhuje ani doplnenie podkladu rozhodnutia.

Dňa 17. 06. 2008 boli úradu doručené podklady od spoločnosti Eco-Invest, a. s., na základe ktorých došlo k zmene výšky trhových podielov uvedených vo Výzve úradu, pričom išlo o podiely spoločnosti Tauris, a. s. dosiahnutých v roku 2005 a podiely spoločnosti Tauris Myjava, spol. s r. o. dosiahnutých v roku 2006 na relevantných trhoch spracovania a predaja bravčového mäsa, hovädzieho mäsa a mäsových výrobkov.

Prostredníctvom zápisnice zo dňa 18. 06. 2008 bol splnomocnený zástupca podnikateľa PENTA informovaný o vyššie uvedených zmenách a súčasne sa v tejto zápisnici vyjadril, že nemá námietky týkajúce sa predmetných skutočností. 

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Ján Málek
advokát
Púpavová 7
841 04 Bratislava